qundao/data-zh-poetry huggingface dataset:
宫怨·其一
作者：彭孙贻
朝代：明
体裁：七言绝句

柳昏花瞑正春宵，满镜长蛾画不消。不捲珠帘待明月，银床花落到明朝。
宫怨·其二
作者：彭孙贻
朝代：明
体裁：七言绝句

翠袖频将玉笛温，空留歌舞待君恩。年年望幸生春草，乱落宫花未闭门。
家宜人以栴檀作大悲相供之旅庵庵僧古峰创殿覆之四月四日落成喜赋五十韵
作者：彭孙贻
朝代：明
体裁：五言排律

栴檀呈瑞像，水月示优昙。愿力超尘刹，神功速久淹。母陀标指现，般巧匠心谙。斤运成风疾，香拈妙海馣。圣容哀世苦，奇梓斲轮甘。端丽嗟希有，思维废所探。人非同赞叹，见者即槃谭。夙命皈慈氏，来因植善男。初登欢喜地，长礼大悲龛。龙女司瓶钵，天王卫铠䤴。龟趺断鳌缺，狮吼石鲸喑。水鬼瘿鼋颈，山精锐燕颔。真丹开印度，贝叶写阿含。壮观看生动，声闻罢小参。潮音流浩浩，仙宇仰沈沈。张羃承驯鸽，飞翚刻斗鹌。迁莺歌睍睆，贺鳦嗉呢喃。凄梵凌真际，圆光冒盖函。浮提铁围北，补处洛伽南。行脚方袍凑，加持密语諵。兼资群品利，普祝四恩覃。吉曜占微宿，倾城萃草庵。軿辎聚油壁，银辔秣停骖。驺驭填苔径，襜帷荫石楠。祝融交夏令，勺药殿春婪。紫竹篁新茁，青杨拂更毵。绣幢裁蜀缬，戒贝施吴蚕。毳致蛮荒罽，钗镕寠妇簪。伊蒲陈净饭，米汁忏馀酣。鲑菜争雕俎，形盐互饰甝。化宫疑吐蜃，宝相幻镂蚶。既愧浮生拙，深怀未法惭。溪渔避赢政，城鹤下苏耽。凶剥逢多难，疏狂耐不堪。竭来空泡影，贫后破悭贪。何肉捐无累，周妻寝似憨。葛巾偏垫角，短摺半褴�。尊足垂垂老，颠毛种种鬖。笔端徒狡狯，卧胁漫荒湛。皂帽怜头责，文楸禁手谈。懒残煨共食，药上摘盈篮。焰续心灯烬，情空慧剑镡。讵烦翻译奘，宁访守雌聃。一滴宗獠派，三峰秀佛柑。普门云隐见，自在镜虚涵。负荷寻猊象，扶撑赖杞楠。此中多正眼，方丈忽精蓝。法乳融蒸雨，禅心冷照潭。威光摄沙界，诸障散晴岚。己了咨参事，母烦五十三。
家宜人以栴檀作大悲相供之旅庵庵僧古峰创殿覆之四月四日落成喜赋五十韵
作者：彭孙贻
朝代：明
体裁：五言排律

栴檀呈瑞像，水月示优昙。愿力超尘刹，神功速久淹。母陀标指现，般巧匠心谙。斤运成风疾，香拈妙海馣。圣容哀世苦，奇梓斲轮甘。端丽嗟希有，思维废所探。人非同赞叹，见者即槃谭。夙命皈慈氏，来因植善男。初登欢喜地，长礼大悲龛。龙女司瓶钵，天王卫铠䤴。龟趺断鳌缺，狮吼石鲸喑。水鬼瘿鼋颈，山精锐燕颔。真丹开印度，贝叶写阿含。壮观看生动，声闻罢小参。潮音流浩浩，仙宇仰沈沈。张羃承驯鸽，飞翚刻斗鹌。迁莺歌睍睆，贺鳦嗉呢喃。凄梵凌真际，圆光冒盖函。浮提铁围北，补处洛伽南。行脚方袍凑，加持密语諵。兼资群品利，普祝四恩覃。吉曜占微宿，倾城萃草庵。軿辎聚油壁，银辔秣停骖。驺驭填苔径，襜帷荫石楠。祝融交夏令，勺药殿春婪。紫竹篁新茁，青杨拂更毵。绣幢裁蜀缬，戒贝施吴蚕。毳致蛮荒罽，钗镕寠妇簪。伊蒲陈净饭，米汁忏馀酣。鲑菜争雕俎，形盐互饰甝。化宫疑吐蜃，宝相幻镂蚶。既愧浮生拙，深怀未法惭。溪渔避赢政，城鹤下苏耽。凶剥逢多难，疏狂耐不堪。竭来空泡影，贫后破悭贪。何肉捐无累，周妻寝似憨。葛巾偏垫角，短摺半褴𢁘。尊足垂垂老，颠毛种种鬖。笔端徒狡狯，卧胁漫荒湛。皂帽怜头责，文楸禁手谈。懒残煨共食，药上摘盈篮。焰续心灯烬，情空慧剑镡。讵烦翻译奘，宁访守雌聃。一滴宗獠派，三峰秀佛柑。普门云隐见，自在镜虚涵。负荷寻猊象，扶撑赖杞楠。此中多正眼，方丈忽精蓝。法乳融蒸雨，禅心冷照潭。威光摄沙界，诸障散晴岚。己了咨参事，母烦五十三。
宿僧房
作者：彭孙贻
朝代：明
体裁：五言律诗

松竹为家具，寻僧共小楼。万缘初地尽，一雨百泉秋。树影窗潜画，溪声月倒流。宁教九年坐，信宿自成幽。
宿净严庵示磐石上人·其一
作者：彭孙贻
朝代：明
体裁：五言律诗

荒榛深径里，镇日掩松关。昼静鸦啼缓，人稀草色闲。种兰分绮石，登阁见青山。莫讶归来晚，前村乞食还。
宿净严庵示磐石上人·其三
作者：彭孙贻
朝代：明
体裁：五言律诗

东海关山客，西窗夜雨时。还持莲社酒，来问已公诗。洗笔云收钵，谈经月到篱。从师借瓢笠，归去访天池。
宿净严庵示磐石上人·其二
作者：彭孙贻
朝代：明
体裁：五言律诗

万籁交秋境，禅灯耿夜长。远钟来晚郭，流月入匡床。句了花前偈，心空定后香。维摩方示疾，对榻语山堂。
宿净严庵示磐石上人·其四
作者：彭孙贻
朝代：明
体裁：五言律诗

经行随老衲，深坐隐寒灰。僧出茶烟冷，花残佛院开。斋留施禽饭，□惜印阶苔。不寐观群妄，萧条夜梵哀。
宿吴关
作者：彭孙贻
朝代：明
体裁：古风

夕气霁高树，长河带平原。天低万象暝，鸟雀无复喧。遥阡交远风，征鹘翩焉翻。游子眇无绪，客怀忘故园。山川变离吟，登眺入愁言。夕息共泽鹭，晓梦惊啼猿。含情睇烟树，落日下吴门。
宿山馆
作者：彭孙贻
朝代：明
体裁：五言律诗

野月能亲我，移床就不妨。花阴苔展榻，松罅鹤窥墙。招隐歌山鬼，吟诗寄草堂。萧条孤馆意，梧叶响难忘。
宿当湖德藏寺·其一
作者：彭孙贻
朝代：明
体裁：五言律诗

短棹舞寒叶，僧房正掩门。残钟警寥廓，新月易黄昏。空境生群动，羁愁积众喧。晨光满幽听，一一早鸦翻。
宿当湖德藏寺·其二
作者：彭孙贻
朝代：明
体裁：五言律诗

一榻掩云卧，藤花眠竹床。庭阴生古桧，客梦出山房。枯磬身心寂，孤梅寝食香。幽沉数年事，未忍对空王。
宿昭关
作者：彭孙贻
朝代：明
体裁：七言律诗

晓风东下渡南徐，远道迢遥万里馀。客路岂堪频见月，故园况复乏无书。青天剑泣思吴市，白马潮归送伍胥。一夜昭关双鬓改，芦中泪涸楚江鱼。
宿澉川僧舍
作者：彭孙贻
朝代：明
体裁：五言律诗

野艇随鱼泛，深溪到堰平。青山环废寺，白水没荒城。雨歇虹兼断，云浓画不成。凄凉助无寐，床鼠啸三更。
宿石公山二首·其一
作者：彭孙贻
朝代：明
体裁：五言律诗

一卧知秋冷，山深作水香。报更醒鹤唳，警夜枕河光。野火燐相就，松阴月尽凉。听泉眠再起，人影湿空堂。
宿石公山二首·其二
作者：彭孙贻
朝代：明
体裁：五言律诗

因秋山更响，无可辨泉声。万竹围如屋，寒涛浸入城。佛灯深殿紫，鹤梦小窗明。事事关幽况，空床月始生。
宿禾水上
作者：彭孙贻
朝代：明
体裁：五言律诗

薄游成信宿，湖上对床眠。凉气生渔火，残星乱晓天。远钟欹枕外，疏树捲帘前。深坐能忘暑，凭楼遂渺然。
宿罗坑
作者：彭孙贻
朝代：明
体裁：古风

疲马过罗坑，坑谷势坳缺。天罅望长江，一面亏如玦。每折迸溪流，乱石争吞啮。西南气清劲，山肤绣积铁。崩厓尽马力，偃树窒龙穴。山晴蝶粉明，苔古松皮裂。曰暮飞鸟归，行人惨无悦。望林投茅屋，破壁挂车辙。阴虫为我啼，客恨不可说。中夜望星河，明明照寥泬。
宿芜关闻夜哭
作者：彭孙贻
朝代：明
体裁：七言绝句

昏鸦定后草虫喧，一片羁心落晓猿。那更悲秋禁夜哭，月明明日是中元。
宿西林三首·其一
作者：彭孙贻
朝代：明
体裁：古风

夙昔远物役，高枕离人群。谢兹世网牵，独往断尘氛。万竹滴孤露，禅关抱白云。冥心卧松牖，气静息飞蚊。暝色聚鸟音，池光静苔文。夜永众喧歇，空阶如有闻。候至短发改，春来庶草芬。余既澹无为，荣落又焉分。忘言谢詶对，烛灺寒纷纷。
宿西林三首·其三
作者：彭孙贻
朝代：明
体裁：古风

平皋郁苍苍，独往无所遇。林卧不知春，揽此芳草暮。野桥鸣伏泉，霁色照归鹭。飘风一萧瑟，坐见万物故。我行日己斜，夕阳怀往路。侯虫啼未止，起听恍已悟。夜景浩纵横，残月忽焉吐。诗成无一字，桐窗暗山雾。
宿西林三首·其二
作者：彭孙贻
朝代：明
体裁：古风

万树杳无声，高林哀梵急。鸣钟警幽沉，凄其神鬼入。独坐泯群虑，当门众峰立。寥寥虚堂上，张灯草虫集。物外寡所营，孤怀邈何及。不眠天汉高，星河覆井邑。欲言谁予晤，落月在西隰。浩然夜气中，松根露初滴。
宿西直门下有述
作者：彭孙贻
朝代：明
体裁：七言律诗

钟鼓楼高禁漏长，周庐环卫绕文昌。凤城春去烟花冷，虎观宵严夜色苍。侧席至尊虚顾问，上书伏阙愧贤良。频听鱼钥传筹遍，挟策空随鹓鹭行。
宿谭仙岭下村舍
作者：彭孙贻
朝代：明
体裁：古风

崎岖陟高岑，凌险出微霁。愧乏济胜资，策杖犹屡憩。屯云赴众壑，遥山落海裔。雨积泉益驶，溪穷深则厉。劳生悟多役，远眺观无际。来畛既云疲，归术复焉诣。近舟林已昏，乞宿酒堪贳。茅茨夹岩扉，萝薜互亏蔽。束薪以为藉，卧起杂凫彘。山寒入布被，清梦溢眉眦。烟霄倘可期，丹砂更何瘗。
宿贲湖
作者：彭孙贻
朝代：明
体裁：五言律诗

一宿贲湖上，秋怀寐未成。露寒翁仲卧，月落鬼车鸣。卧榻花当夕，荒村鸟报更。自惭空誓墓，物役老尘缨。
宿通远驿
作者：彭孙贻
朝代：明
体裁：古风

昏黑黄茆岭，山行更然火。深林交鹿迹，坏陂碍莲朵。踏露望村灯，人声溪上堕。入门索盘飧，何处具蓏果。聊复慰饥渴，浊醪无不可。夜深阛语息，鸡栖垣北垛。破扉支短床，还惧脚偏颇。繁星照暗壁，隙光射碎琐。羁怀难成寐，披衣对萤坐。奈何墙头螀，怒毛啼向我。掩衾带愁卧，物感交坎坷。倘暂梦天涯，柴门秋不锁。
宿金山寺
作者：彭孙贻
朝代：明
体裁：七言律诗

妙高台上昔年月，三度窥人上此峰。断字碑多无好句，白头僧老识山翁。气清众骨通禅性，思入江天变水容。不寐低吟竺仙偈，莫须惊起听经龙。
宿钱塘江上
作者：彭孙贻
朝代：明
体裁：七言律诗

风透重裘薄似霜，轻舟飞棹过钱塘。沙鼋抱石窥人影，山雪冲寒起雁行。潮信半宵分晦朔，江流千古变兴亡。谁知一夜孤村客，不为啼猿路巳长。
宿阿曲
作者：彭孙贻
朝代：明
体裁：乐府曲辞

天皇开紫宫，勾陈宿魁柄。真符自天下，纷沓诸贤圣。
寄嘲子玉
作者：彭孙贻
朝代：明
体裁：五言律诗

崔郎今老矣，尚复自多情。客路閒花断，归期别恨生。二南公姥传，三北妇姑评。赖尔忘忧物，悠悠身外名。
寄如皋冒辟疆
作者：彭孙贻
朝代：明

河梁与子一携手，云在高天雁横斗。空江日落无素书，千里风尘隔杯酒。忆昔避兵秦溪傍，渔舟八口同仓黄。荒山橡栗饥戴釜，淫雨泥涂足裹创。我家兄弟半存亡，枯鱼泪尽天茫茫。嗟我君子忧高堂，袱被翻然归故乡。欲留不留扁舟去，欲别不别临歧语。踯躅悲歌《惜晤》篇，六年江海各烽烟。渔人桃花隔蛮洞，蜀帝炎荒叫杜鹃。钟山伐遍孝陵柏，史本窜尽思宗编。君卧朴巢长却扫，搜诗自订三唐稿。义熙处士一陶潜，同谷哀歌惟杜老。我行度岭虔台去，肠断先臣尽忠处。介推绵上只余灰，徐孺南州少遗絮。天涯踪迹断浮萍，匿影枯桑息倦翎。忽枉故人双鲤讯，挑镫字照三秋萤。君今四十能高举，羡尔鸿妻佐舂杵。为儿事亲之日长，有母此身未敢许。贞松堂上青扶疏，不受秦官五大夫。春风药阑雪寒牖，羡君乐事无不有。沈酣千日乱离年，花月七言文字友。鄙人东海望清光，目送南鸿一搔首。尺书为我报相思，遥折梅花为君寿。
寄如皋冒辟疆
作者：彭孙贻
朝代：明
体裁：古风

河梁与子一携手，云在高天雁横斗。空江日落无素书，千里风尘隔杯酒。忆昔避兵秦溪傍，渔舟八口同仓黄。荒山橡栗饥戴釜，淫雨泥涂足裹创。我家兄弟半存亡，枯鱼泪尽天茫茫。来病君子忧高堂，襆被翻然归故乡。欲留不留怅吾子，欲别不别临岐语。踯躅悲歌《惜晤》篇，六年江海各烽烟。渔人桃花隔蛮洞，蜀帝炎荒叫杜鹃。钟山伐遍孝陵柏，史本窜尽思宗编。君卧朴巢长却扫，搜诗自订三唐藁。义熙处士一陶潜，同谷哀歌唯杜老。我行度岭虔台去，肠断先臣尽忠处。介推绵上只馀灰，徐孺南州少遗絮。天涯踪迹断浮萍，匿影枯桑息倦翎。忽枉故人双鲤讯，挑灯字照三秋萤。君今四十能高举，羡尔鸿妻佐舂杵。为兄事亲之日长，有母此身未敢许。松乔堂上双扶苏，不受秦官五大夫。春风药栏雪寒牖，羡君乐事无不有。沉酣千日乱离年，花月七言文字友。鄙人东海望清光，目送南鸿一搔首。尺书为我报相思，遥折梅花向君寿。
寄怀冒辟疆·其一
作者：彭孙贻
朝代：明
体裁：七言律诗

相思北望雉皋西，长往深林畏鼓鼙。杨子近疏奇字客，于陵幸有辟纑妻。空山与尔甘薇蕨，丰草何人问鹿麛。野史续编高士传，君应不愧昔贤题。
寄怀冒辟疆·其二
作者：彭孙贻
朝代：明
体裁：七言律诗

曾从海上访安期，直上秦峰望所思。千日遥同长命酒，三年未和故人诗。堂前花月亲犹健，蓍后天山隐不疑。我至淮南访丛桂，寻君共采涧中芝。
寄怀子游客吴门时与信弦弟将同之广陵
作者：彭孙贻
朝代：明
体裁：古风

春风吹遍阖庐城，贞娘墓前芳草生。金闾千条万条柳，待君二月吴趋行。要离侠儿不复见，皋桥高土今无名。君今此行更谁貌，且谒将相诸公卿。僧繇凯之邈千载，画手纷纷皆此辈。近代佳士自有真，百年乃见曾波臣。曾鲸死矣传数子，沈韶张远抗谢彬。彬韶己老君独步，崛起东海无前人。三吴人物称秀伟，瑰质英姿君见几。几人颊上为添毛，到处光辉动屏扆。吾家信弦古之狂，酒酣意气不可当。罢官不补事游谒，所至宾朋日满堂。知君日夕费毫素，写尽吴儿虎阜傍。我弟淹留恒累月，渡河何日同北发。早问广陵花，莫待花成雪。花开花落总堪愁，此去休寻炀帝楼。二十四桥歌舞处，那教人不忆扬州。
寄怀李岳东学博·其一
作者：彭孙贻
朝代：明
体裁：五言律诗

海上论交地，相思又几年。谈经两高下，点易百花前。世乱浮名贱，官贫小吏贤。还山应不悔，随处有林泉。
寄怀李岳东学博·其二
作者：彭孙贻
朝代：明
体裁：五言律诗

一官良已误，三径始成还。吏议容投老，诗人合就间。高亝天竺雨，归路赤城山。祖道诸生在，看谁独怆颜。
寄怀渭臣弟客姑苏·其一
作者：彭孙贻
朝代：明
体裁：七言绝句

西风落木洞庭秋，忆尔同舟上虎丘。可有红妆踏明月，夜兮相伴玉人游。
寄怀渭臣弟客姑苏·其三
作者：彭孙贻
朝代：明
体裁：七言绝句

专诸古巷起秋尘，行尽江南不见人。此地空传有游侠，惟君意气不知贫。
寄怀渭臣弟客姑苏·其二
作者：彭孙贻
朝代：明
体裁：七言绝句

阖闾城阙倚崔嵬，南面高台向越开。今日金阊门外柳，千条试舞待君来。
寄怀渭臣弟客姑苏·其五
作者：彭孙贻
朝代：明
体裁：七言绝句

江南春色满姑苏，山水楼台入画图。闻道采莲泾尚好，莲花曾见六郎无。
寄怀渭臣弟客姑苏·其六
作者：彭孙贻
朝代：明
体裁：七言绝句

坐对残棋思杳冥，不须重到可中亭。三杯饮外无馀事，花下焚香更写经。
寄怀渭臣弟客姑苏·其四
作者：彭孙贻
朝代：明
体裁：七言绝句

红黛胡姬百媚生，弹丝一曲座俱倾。知君大有流涎兴，莫过金阊酒肆行。
寄怀渭臣弟客葺城
作者：彭孙贻
朝代：明
体裁：五言律诗

相别梅花后，相思梅雨前。春衣应未改，归梦若为眠。旅况消棋局，行囊尽酒钱。向平犹未了，遮莫远游篇。
寄慰仲木乱后亡恙
作者：彭孙贻
朝代：明

相思经岁久离居，咫尺山城万里余。虎尾自惊逢柳蹠，鱼肠犹在耻专诸。小人有母宁言死，身隐无文敢著书。陇上耕夫方叹息，未应憔悴老三闾。
寄慰仲木乱后亡恙
作者：彭孙贻
朝代：明
体裁：七言律诗

相思经岁久离居，咫尺山城万里馀。虎尾自惊逢柳□，鱼肠犹在耻专诸。小人有母宁言死，身隐无文莫著书。陇上耕夫方叹息，未应憔悴老三闾。
寄詶如皋冒宪副嵩少·其一
作者：彭孙贻
朝代：明
体裁：七言律诗

使君深隐旧林皋，万里秋风捲素涛。丁卯桥过扬子渡，庚寅人续楚臣骚。园中行药芝长饵，江上肩山枕自高。何处烽烟惊燕雀，悠然物色满蓬蒿。
寄詶如皋冒宪副嵩少·其二
作者：彭孙贻
朝代：明
体裁：七言律诗

端溪千里望清光，忽枉新诗寄草堂。避地定垂流寓传，论交许拜丈人行。金焦天划邗沟断，江海潮连展武长。拟过习池谈治乱，尺书先报雁南翔。
寄讯吴二仲木自澉至
作者：彭孙贻
朝代：明
体裁：七言律诗

金飙大火巳西阑，舴艋芦中刺棹还。别业应荒乌雀巷，幽栖可减白云颜。能无行簏添新句，闻有流人返故山。君到两湖秋正好，墓田丙舍野凫閒。
寄题冒辟疆朴巢二十韵
作者：彭孙贻
朝代：明
体裁：五言排律

爰有巢居子，羁栖枕绿埼。未须楼百尺，堪傲栎千围。猿坐行相挂，龙身偃更颀。根扶苍耳滑，藤缀杂花绯。量笏云留桷，疏楹叶面帏。瘿头开瓮牖，槎腹出柴扉。折齿愁施屐，扪梯怯振衣。喜宜从燕贺，拙各笑鸠非。槛月刳檐隙，松楞斲翠微。续骚搴木末，收爨操明妃。枯树凭谁赋，如椽试一挥。□分鸟窠去，梦窹郡槐归。板屋遥相忆，柯亭讵易几。不材辞匠石，攸芋羡飞翚。近露晨晞发，横竿晚碍矶。乔枝烟袅袅，倒景日晖晖。倦息乌三匝，怀人柳再依。吟边怜岛瘦，瓢外饮牛肥。蛮民方争触，商贤讵少薇。编茆从尔隐，抱朴贵知希。
寄题徐道力玉禾堂
作者：彭孙贻
朝代：明
体裁：七言律诗

山客茅庐谷水傍，半椽无恙旧柴桑。何烦归去寻荒径，恐有移文到草堂。十亩稻孙梅雨足，三春燕子麦秋长。东屯卜筑从君隐，遥指门前柳数行。
密庵访东明和尚已径山退院庵有小山可远眺池止一掬花药缤纷野僧主之不知对客口占示同游者
作者：彭孙贻
朝代：明
体裁：五言律诗

东明南去后，花药冷禅关。退院木樨老，倦游胡蝶閒。茅堂人外客，树杪海中山。野衲无宾主，相看水石间。
寒夜集字
作者：彭孙贻
朝代：明
体裁：五言律诗

欢酌尽残夜，钟声到晓闻。稀音孤白雪，旧友隔青云。老去虚龙剑，忧来送雁群。松门应自掩，檐雨正纷纷。
寒食
作者：彭孙贻
朝代：明
体裁：五言绝句

空馆逢寒食，东风试柳条。愁心绵上火，微雨泣萧萧。
寒食偕从子脩远元景出南郭展谒太仆殡宫归士女踏青填城闉而出者趾相接时诸弟俱去遂无一人守舍山堂阒寂闻二子诵书声寥寥一往欣然呼童子掩关煮泉泼茗不觉至夕因成此篇
作者：彭孙贻
朝代：明
体裁：古风

东风绿庶草，荑柳坼已吐。亡臣久寒食，共吊绵上墓。城隅沓游者，纡我林樾步。言归卧草堂，二屦曝檐树。泬寥人响断，剥啄惟鸟咮。书声空馆生，墙杏落无数。欣然听忘疲，触物警有遇。石泉发榆火，瀹此松下露。清赏竟日夕，幽扉古槐护。门外车马尘，纷纶自成雾。
寒食风雨次韵
作者：彭孙贻
朝代：明
体裁：七言律诗

花时谁遣容经过，携屐芳郊共踏莎。平仲林深山雨至，伯劳啼苦墓门多。春眠三起同人柳，茆屋双环带女萝。近日疏狂知渐减，胡姬酒肆莫投梭。
寓越
作者：彭孙贻
朝代：明
体裁：七言律诗

寒雪淹旬渡早梅，流人心事付衔杯。涉江渐觉吴音改，积雨将晴海气回。落照万山神禹庙，望乡一黠越王台。霜鸿知我归思切，又逐残钟枕上来。
寡妇矶
作者：彭孙贻
朝代：明
体裁：五言绝句

寡鹄矶头立，青天夜夜霜。应怜小姑女，昨夜嫁彭郎。
对雪次东坡北台韵·其一
作者：彭孙贻
朝代：明
体裁：七言律诗

斗笠飘零短袖纤，残更风咽漏初严。山寒半岭添蓝粉，冰合前溪冻紫盐。人寄剡笺惟尺素，梦回梁月乱重檐。空寮夜半茶烟重，试点春旗小凤尖。
对雪次东坡北台韵·其二
作者：彭孙贻
朝代：明
体裁：七言律诗

疏林如墨晚涂鸦，樵径孤痕没酒车。飞白窗阴摇水竹，湿红渔火浸芦花。荒寒古墅梅高卧，独语空山鹤有家。手颤冷金频阁笔，呵毫灯下手频叉。
寻僧一勺庵·其一
作者：彭孙贻
朝代：明
体裁：七言律诗

野寺寻僧简送迎，残梅篱落伴经行。军持净水龙腥尽，高座胡藤寿瘿成。春涨到门花不落，孤松倚涧石忘情。上堂礼佛浑无著，鶗鴂千声磬一声。
寻僧一勺庵·其二
作者：彭孙贻
朝代：明
体裁：七言律诗

古树疏林半有花，槿篱密绕野人家。放参游屐行拈杖，出定山僧唤点茶。得句正书藏梵夹，监厨洗钵饭胡麻。游踪冷后栴檀热，应悔听莺赴柳衙。
寻僧次韵·其一
作者：彭孙贻
朝代：明
体裁：七言律诗

学得无机梦亦顽，枯禅半榻老僧閒。空寮石鼎犹藏火，偃树危桥不碍湾。欲晚乌巾投上座，能参花氏即深山。相将归去春城晚，风送疏钟隔水还。
寻僧次韵·其二
作者：彭孙贻
朝代：明
体裁：七言律诗

草木幽鲜境不烦，青溪行脚暂成閒。懒残破灶初煨芋，剥啄柴门正对湾。邀客清斋开白社，饭猿小咏敌寒山。却怜短褐难留镇，披毳依然托钵还。
寻梅
作者：彭孙贻
朝代：明
体裁：五言律诗

嵅晚空相忆，春游慰落梅。却宜寻侣卧，不为棤香来。坐石寒三个，孤吟绕百回。高情忍群艳，澹立照苔莓。
寻梅湖头寺
作者：彭孙贻
朝代：明
体裁：七言律诗

空寮无酒有诗催，十日柴关冷不开。身入溪光延月色，鸟先人迹点香台。寒花长笑山容媚，野老何关笛响哀。幸是懒僧能绝俗，村酤不许犯篱来。
寻梅龙山题壁
作者：彭孙贻
朝代：明
体裁：七言律诗

高人三绝巳无痴，惟有探梅癖未差。况复好山虚左席，同来野步问南枝。何伤于月溪烟薄，悔不携琴韵士宜。逢石一眠花一坐，箨冠解忆醉时吹。
寻海岳庵拜苏米二公像和阮亭司李韵
作者：彭孙贻
朝代：明
体裁：五言律诗

风流两高士，照耀此江山。海岳犹生动，烟云识旧颜。金銮狂客侍，瘴岭逐臣还。到处成佳话，流芳水墨间。
寻琵琶亭已废
作者：彭孙贻
朝代：明
体裁：七言绝句

一郡荆榛草独青，重来湓浦问荒亭。朱弦巳绝江声急，夜夜悲风入洞庭。
寻芳草·和稼轩韵
作者：彭孙贻
朝代：明
体裁：词

这里一双泪，却愁湿那厢儿被。被窝中忘却今夜里，上床时不曾睡。睡也没心情，搅恼杀雪狸窜戏。怎月儿不会人儿意，单照见阑干字。
寻菊
作者：彭孙贻
朝代：明
体裁：五言排律

南郭秋容满，西风朔雁初。相将携蜡屐，一为访村墟。丛菊开应遍，寒花晚渐疏。叩门寻野老，入径亦吾庐。竹石皆成趣，儿童解诵书。白衣穿䆗窱，黄蝶舞阶除。霜降看收秫，潮喧听捕鱼。此中宜隐者，乘兴且归欤。沤鹭平沙外，牛羊返照馀。落英如可采，试问楚三闾。
寻菊主人不出戏题·其一
作者：彭孙贻
朝代：明
体裁：七言绝句

西风双屐遍寒郊，黄叶双扉带晚敲。莫惜落英分共把，行吟词客正牢骚。
寻菊主人不出戏题·其二
作者：彭孙贻
朝代：明
体裁：七言绝句

园林秋色主人栽，豪客携尊日往回。笑问东篱数丛菊，门前几个白衣来。
寻菊至博陆祠再和旧题韵·其一
作者：彭孙贻
朝代：明
体裁：五言律诗

为怜秋色好，三度问荒祠。悬瓠空瓢苦，炊茶古灶迟。胡藤瘿老树，汉字蠹残碑。乱卉颓垣里，骚人易有诗。
寻菊至博陆祠再和旧题韵·其二
作者：彭孙贻
朝代：明
体裁：五言律诗

行吟憔悴子，采菊酹君侯。野墅蒿三径，新诗客四愁。鱼荒烟户税，雁阻故人邮。不为寻秋渴，茶寮访赵州。
寻菊至博陆祠用旧题韵二首·其一
作者：彭孙贻
朝代：明
体裁：五言律诗

野步探幽去，寻秋入古祠。僧归鸣磬早，菊瘦报霜迟。鸦阵初寒月，苔衣没字碑。无人识孤往，自和旧题诗。
寻菊至博陆祠用旧题韵二首·其二
作者：彭孙贻
朝代：明
体裁：五言律诗

采兹秋一掬，为酹古时侯。堕果松䶉喜，窥门瓦雀愁。城砧传戌怨，村雨断诗邮。心事天涯苦，千山隐越州。
寿叔王父季亲隐君
作者：彭孙贻
朝代：明
体裁：五言排律

高阳传系古，票骑旧名齐。早岁甘投帻，何心傲执圭。避名烟市里，卜宅草堂西。栏槛萝垂户，茅茨燕共泥。当轩惟石丈，偕隐有梅妻。乱后安耕凿，知交半阮嵇。隐鳞离世网，倦羽乐卑栖。老去文章贱，平生身事暌。买山贫未遂，访岳侣空携。橐剩诗千首，田荒雨一畦。二毛残白发，三月正黄鹂。檐雀辞觞客，囊琴命短奚。逃喧寻野衲，断酒饷蒸藜。相约秦源去，桃花正满溪。
寿吴万为先生七十·其一
作者：彭孙贻
朝代：明
体裁：七言律诗

先生高隐傍城南，疏柳三株带竹庵。镇日仓庚相对语，有时弥勒与同龛。雄心老去甘头责，世局年来悟手谈。尔后升沉付沧海，蓍床谢客不须探。
寿吴万为先生七十·其二
作者：彭孙贻
朝代：明
体裁：七言律诗

寄傲渔樵七十春，衣冠前代有遗民。西窗烛剪深谈易，南郭山空独避秦。领袖风骚吹晚辈，续成梼杌骂宵人。通门词客多年少，未许彭宣压众宾。
寿吴母查太孺人
作者：彭孙贻
朝代：明
体裁：古风

尚书家无馀奉钱，公子但给城南田。十年共姜奉宗祏，清门不堕尚书贤。黄门仲子美且仁，守祧爰作尚书孙。共姜有子若巳子，子若子骞无间言。吴生年少吾畏友，束发角巾共携手。勖哉相砺犹弟昆，恒许登堂拜其母。猗欤令德垂令名，清节严似青山清。尚书门前霜十丈，寒入松柏俱坚贞。奉觞再拜更前寿，三爵攸宜岂多又，高尚书门必贤胄。
寿外王父副将军方耆翁七十三十韵翁以七月初度避暑改卜佳日于九秋
作者：彭孙贻
朝代：明
体裁：五言排律

丰沛攀鳞旧，平原赐履先。壮猷元有在，繁祉古希全。世印常悬鹊，高文早勒燕。牂牁通�道，建水出蛮阡。瘴雨昆池煖，滇茶洱海鲜。鸭输金入赋，螺数贝当钱。铜柱南陲矗，勾町井野连。旋师六诏定，移幕入闽迁。较射桄榔屿，投醪荔子川。龙江鸣柝静，象郡献琛偏。桂蠹佗方贡，朱厓汉不捐。驿随梅信远，柑共橘奴传。一檄开穷岛，群猺请受廛。功成黄石隐，游遂赤松还。买地新开圃，穿林曲引泉。看山时莞尔，听鸟故悠然。露警知更雀，萍翻缩项鳊。绕篱栽槿藿，和土种兰荃。结屋芙蓉上，垂纶杨柳边。杖留邛笮竹，屏割点苍烟。义故无前辈，耆英各比肩。公今正强健，众谓即神仙。七月生申候，初秋避暑筵。逃人祈巧后，借酌佩茱天。筹数添重九，樽携价十千。黄花吹鬓冷，青女捣霜妍。举案同眉寿，遗经总象贤。瑶台王母咏，齑臼外孙篇。肥牡随诸舅，灵椿祝永年。老彭吾祖也，愿祖亦如篯。
寿外王父副将军方耆翁七十三十韵翁以七月初度避暑改卜佳日于九秋
作者：彭孙贻
朝代：明
体裁：五言排律

丰沛攀鳞旧，平原赐履先。壮猷元有在，繁祉古希全。世印常悬鹊，高文早勒燕。牂牁通𤏡道，建水出蛮阡。瘴雨昆池煖，滇茶洱海鲜。鸭输金入赋，螺数贝当钱。铜柱南陲矗，勾町井野连。旋师六诏定，移幕入闽迁。较射桄榔屿，投醪荔子川。龙江鸣柝静，象郡献琛偏。桂蠹佗方贡，朱厓汉不捐。驿随梅信远，柑共橘奴传。一檄开穷岛，群猺请受廛。功成黄石隐，游遂赤松还。买地新开圃，穿林曲引泉。看山时莞尔，听鸟故悠然。露警知更雀，萍翻缩项鳊。绕篱栽槿藿，和土种兰荃。结屋芙蓉上，垂纶杨柳边。杖留邛笮竹，屏割点苍烟。义故无前辈，耆英各比肩。公今正强健，众谓即神仙。七月生申候，初秋避暑筵。逃人祈巧后，借酌佩茱天。筹数添重九，樽携价十千。黄花吹鬓冷，青女捣霜妍。举案同眉寿，遗经总象贤。瑶台王母咏，齑臼外孙篇。肥牡随诸舅，灵椿祝永年。老彭吾祖也，愿祖亦如篯。
寿如皋冒嵩少宪副偕配马宜人五十令子辟疆乞言海内为祝敬赋长律十四韵
作者：彭孙贻
朝代：明
体裁：五言排律

江山雄奠服，真气满如皋。邦国推英略，安危倚俊髦。皇华驰使节，水镜领天曹。麟凤罗应遍，夔龙望益高。威声下齐鲁，成绩表旌旄。石阙碑千口，丹颜鬓二毛。拂衣海门月，酌斗广陵涛。婪尾收群卉，蕤宾叶八璈。青青绽梅子，的的乳含桃。眉有鸿堪并，车将鹿共操。摄提贞肇锡，服政鲜游遨。南极星文灿，东山梦寐劳。百龄辉合璧，双柱见擎鳌。岂羡扬州鹤，孤飞振雪翿。
寿潜夫先生
作者：彭孙贻
朝代：明
体裁：七言律诗

避秦方外有遗民，道服芒鞋漉酒巾。白发尚能留故老，黄花知不负高人。何来莲社名僧侣，未愧柴桑隐士身。欲上龙湫追杖履，海天云物碧鳞鳞。
寿魏塘蒋去华六十
作者：彭孙贻
朝代：明
体裁：七言律诗

采芝正值避秦时，狎世依然大隐居。三径幽栖共羊仲，千金卜宅笑鸱夷。名流上寿争前席，词客登堂并赋诗。自有声称过骠骑，不烦羔雁日相随。
将之吴晚坐章有堂双桂花下集字赋诗留别·其一
作者：彭孙贻
朝代：明
体裁：七言律诗

红蓼青林客去时，孤舟促别雨催诗。晓枫乱落乌啼树，霜菊初开蝶绕篱。晴海正看苍雾捲，石湖回望白云吹。怀人空有长吟在，纵饮谁当酒共携。
将之吴晚坐章有堂双桂花下集字赋诗留别·其二
作者：彭孙贻
朝代：明
体裁：七言律诗

高楼又见暮潮生，远浦孤帆一棹横。晚色下山飞鸟尽，寒花迷径暗虫鸣。几家细草依流水，无际秋江接古城。明日虎丘堤上月，独随烟艇照人明。
将入埭溪采茶舟经鸬鹚湖
作者：彭孙贻
朝代：明
体裁：七言律诗

远水轻航信所之，扁舟百里远如期。青山有约同禽庆，红雨经旬叫子规。芳树春流萦断岸，晴云大泽捲游丝。汀凫沙草年年乱，应笑浮家计已迟。
将南之岭留别蒲亭长
作者：彭孙贻
朝代：明
体裁：七言律诗

天涯相聚更淹留，明日天涯又远游。客子可堪邮传累，离人不为故乡愁。郁孤台近猿凄切，伍相潮回水逆流。行矣使君宜自爱，白衣双泪向江州。
将西行
作者：彭孙贻
朝代：明

兵甲满四野，风雨路漫漫。十步半荆棘，谁言天地宽。岂不惮行役，君亲事辛酸。大江浩无涯，哀鸣急羽翰。荒台委白骨，抱此长恨端。我行逢乱离，豺虎塞巑岏。存亡达义命，敢怨行路难。再拜别所生，忍痛摧心肝。游子有老亲，恒言客途安。挥手各努力，毋为重汍澜。
将西行
作者：彭孙贻
朝代：明
体裁：古风

兵甲满四野，风雨路漫漫。十步半荆棘，谁言天地宽。岂不惮行役，君亲事辛酸。大江浩无涯，哀鸿急羽翰。荒台委白骨，抱此长恨端。我行逢乱离，豺虎塞巑岏。存亡达义命，敢怨行路难。再拜别所生，忍痛摧心肝。游子有老亲，恒言客途安。挥手各努力，毋须重汍澜。
将进酒
作者：彭孙贻
朝代：明
体裁：乐府曲辞

将进酒，主人为客千万寿。当时门客去复来，惟有金樽不相负。枯草向荣月更弦，白发安能重少年。身乘高车印垂肘，何似糟丘终日眠。身外浮名岂足问，黄土累累无圣贤。脱衣沽酒须尽醉，青春奈何老将至。樽中满酌劝众宾，眼前谁是百岁人。谀言盈耳公莫听，服药自误求仙真。今日花开，明日花落。相逢几何，且乐相乐。青丝玉缸垂辘轳，看君意气诚酒徒。莫通姓名但痛饮，一饮五石如鹈鹕。劝君努力消百壶，楚人独醒非良图。
小斋杂咏·其一
作者：彭孙贻
朝代：明
体裁：五言绝句

五月黄梅候，家家望插青。空斋无雨过，愁绝闭柴扃。
小斋杂咏·其二
作者：彭孙贻
朝代：明
体裁：五言绝句

乳燕空梁上，衔虫拂柳梢。琴书时点涴，未忍遂移巢。
小木天歌为王苏作
作者：彭孙贻
朝代：明
体裁：古风

混沌初开苍帝目，神工黯淡精灵哭。名山遍地藏不难，有亦人间未能读。王郎好客书满床，更辟茅堂作书屋。其中充栋尽缣缃，枕藉无非漆与竹。客来抛卷即呼杯，奇字相商惊诘屈。吾闻木天多秘书，金函玉册百万馀。侍臣簪笔备顾问，内史雠校承明庐。竖儒泥首卧牖下，秃毫破帙长趑趄。半生腹耻识字豸，老死蠹杀神仙鱼。布衣咿唔倚齑石，十年赋成人莫识。尚方笔札堆于山，白身欲前那可得。近传天子重词臣，甘泉诸彦皆要津。帝谓文章在天下，焉知散吏无经纶。簿书群吏亦仙吏，掌书乃与天颜亲。起草徒闻属高第，紫衣例不衣山人。王郎意气殊寥廓，小有百城殊不恶。雪牖宁烦金马门，萧斋何减然藜阁。隃麋在右麟角左，终日丹铅坐探索。瀛洲贵人徒草草，白眼看之勿复道。閒将醉笔写凌云，君辈风流堪绝倒。
小李将军尺幅山水
作者：彭孙贻
朝代：明
体裁：古风

蓄画胜买山，烟云在舒挂。空斋布岩壑，万象明晨夜。唐贤留绢素，缣腐神未谢。宝之自先世，什袭璧等价。久废登临屐，未命禽生驾。身坐画图傍，深羡云林下。及我滞名山，翻忆空斋画。楼台异烟旭，远景入茆舍。居然尺幅中，百里见浐灞。卧游历年岁，披对忘炎夏。流离携避兵，倏已随物化。馀生既多幸，念此不能罢。檐楹绕幽梦，缣粉粘虚榭。
小李将军山水歌
作者：彭孙贻
朝代：明
体裁：古风

近代山水师荆关，奔湍怪石开奇颜。骨格雄豪风韵少，遂令馀致无潺湲。开元之中推神品，右丞潇洒生详审。辋川逸格散水云，令人飘佚忘眠寝。将军父子更擅埸，貌山貌水入微茫。风毫雾墨隐丝发，万象雕镂不得藏。曾闻蜀道大同殿，嘉陵江水须臾见。经营累月思荒凉，千里啼猿起庭院。迩来小李多遗迹，尚看神理流绡绢。先代所藏数十厨，其中此画尤绝殊。山川隐现落毫素，林樾参差开画图。金泥细勒雕甍出，楼阁参差来咫尺。百千人物累黍分，眉发风流映巾帻。小舟如粒棹数人，锦缆牙樯乱凫席。我览斯图穷目力，坐卧观犹费三日。张之横榻当昼眠，忽觉峰峦在虚室。短帘棐几无林壑，竹杖青鞋胡在侧。千年古练尚坚新，装潢妙手不损神。应知綵笔子象纬，丹青烂熳留天真。添我桃花最深处，画中恐有秦时人。
小桥
作者：彭孙贻
朝代：明
体裁：七言绝句

三板桥通曲涧中，夹池山雨度惊鸿。桥西屐齿频相过，不是诗翁即醉翁。
小楼连苑·食新栗作
作者：彭孙贻
朝代：明
体裁：词

秋园白露初肥，家家拾紫登山麓。金风小罅，吴霜乍点，嫩黄才足。未出瑶房，暗惊纤手，颦眉刺触。喜合欢腰细，于中微束，称鸳鸯比肩名目。作意春尖笑剥，褪中衣、软温涩缩。漫投欢袖，可堪君口，情甜意熟。度脆饴唇，回甘犀齿，秋魁冠玉。耻雕盘荐饰，红笺私裹，寄缄重复。
小溜滩
作者：彭孙贻
朝代：明
体裁：五言绝句

石涧鸣笙竽，山翠滴于乳。宜有不眠人，拖篷听秋雨。
小病负看花之招且须后命
作者：彭孙贻
朝代：明
体裁：七言律诗

踯躅幽窗几度红，樽前伏枕恼东风。停杯却笑花无主，谢客翻怜病有功。药市三秋嵩少外，睡乡千日乱离中。明年不负春来约，为约黄公醉远公。
小青花
作者：彭孙贻
朝代：明
体裁：七言律诗

幽花葱茜态初酣，嫩蕊窗阴傍晚含。媚色染衣迷翠钿，清光横黛画霜蚕。怕同秋草荒凝碧，错把春思怨采蓝。生小最怜零落早，弃捐朝露未容甘。
小鸟洲·用古
作者：彭孙贻
朝代：明
体裁：五言绝句

秋草渡边渡，夕阳山外山。溪头只小鸟，飞去又飞还。
少年行·其一
作者：彭孙贻
朝代：明
体裁：七言绝句

白刃如霜雪满天，相逢意气酒杯前。生平却笑无仇报，多谢城南侠少年。
少年行·其三
作者：彭孙贻
朝代：明
体裁：七言绝句

买得吴钩雪色明，从师未肯学长生。学成击剑无人知，行尽人间问不平。
少年行·其二
作者：彭孙贻
朝代：明
体裁：七言绝句

樽前百万判呼卢，更脱鹔裘付酒垆。惟有宝刀输未得，感恩巳许借头颅。
少年行四首·其一
作者：彭孙贻
朝代：明
体裁：七言绝句

千金散尽未知愁，骏马名姬结队游。买得宝刀誇示客，明年沙塞取封侯。
少年行四首·其三
作者：彭孙贻
朝代：明
体裁：七言绝句

怒臂饥鹰出近城，饿鸢葥叫觉风生。百金买得脩毫犬，咋兔归来带雪烹。
少年行四首·其二
作者：彭孙贻
朝代：明
体裁：七言绝句

窄袖轻衫胆气粗，五陵豪客避呼卢。掷来百万当筵叫，尽付胡姬旧酒垆。
少年行四首·其四
作者：彭孙贻
朝代：明
体裁：七言绝句

少小豪雄不解儒，椎埋踪迹溷屠沽。麒麟画像犹生动，卫霍曾留一字无。
就姑曲二首·其一
作者：彭孙贻
朝代：明
体裁：乐府曲辞

湖就赤山头。小姑把菡萏，大姑跨鲤游。
就姑曲二首·其二
作者：彭孙贻
朝代：明
体裁：乐府曲辞

赤山在湖尾。虹抱两姑腰，缺晕同月朏。
就宿草堂中夜眺月屡起俄见朝旭出海上
作者：彭孙贻
朝代：明
体裁：古风

孟冬久晴煦，霜气缓乔林。夜静海月高，远涛夹清砧。澄怀得无寐，披衣起行吟。喜见月入户，天横井与参。曙光从东来，星斗渐以沉。茫然大块中，物感乃交侵。日出群动作，翱翔数羁禽。溟濛混六宇，天地肃高深。曦阳丽苍穹，积块破重阴。浮云莫相翳，昭质鉴余心。
尹山
作者：彭孙贻
朝代：明
体裁：七言绝句

江千枫落水潺潺，云际微茫见尹山。山色似怜憔悴客，西风双鬓出吴关。
展礼·宪庙御笔麻衣道人像
作者：彭孙贻
朝代：明
体裁：七言律诗

曾遇先朝老奉宸，宪宗奎藻粲丝纶。不知岩穴人何在，尚觉丹青笔有神。访道轩皇传圣迹，画鹰帝子入胡尘。独留玉箧昭陵卷，北望龙髯泣小臣。
山中夜坐
作者：彭孙贻
朝代：明
体裁：七言绝句

好山一折溪一回，哀猿长啸松门开。空林槭槭舞万叶，山雨不来山鬼来。
山中晚坐
作者：彭孙贻
朝代：明
体裁：古风

林鸟鸣不巳，月出群山空。万木有秋意，萧瑟成微风。泉响人影寂，寒光澹无穷。坐深忘万物，无累抚枯桐。浩浩夜景移，不言悟微躬。白云还高岭，苍烟在其中。昏鸦畏露寒，坠叶警幽丛。余意自兹息，归隐含愚蒙。
山中有得豹雏者文采陆离具威猛德为赋豹子行
作者：彭孙贻
朝代：明
体裁：古风

豹子何斑斑，连钱锦毛五色烂。草枯木落生气势，雕虎咤㗫文犀还。豹子来，自南山。南山雾深一千丈，猩㹳惊啸浮云閒。饮龁泰山侧，矫顾青邱址。樵苏一失足，罗网从兹始。豹子来，烨烨以离披。星芒粲烂射箕水，山鬼窈窕从文狸。曾闻七日泽云雨，讵容寸管窥瑰奇。长林深谷翳光彩，虞人矰获奚施为。豹子来，锦尾曳徘徊。黄风夺色白日掩，赤岭凋气玄云来。青熊紫罴互相吊，苍精野兕纷惊猜。豹子来，互为在樊笼。我欲乘汝去，浪坂千尺青蒙茸。君不见乾坤局舛多陷阱，中原未绝豺狼踪。
山丹
作者：彭孙贻
朝代：明
体裁：七言律诗

明媚丹葩照小斋，琼芬冒砌粲瑛瑰。绛纱帐浅微侵幌，红药阑低细绕阶。琐缀垣衣成赤壁，支分珊树贡朱厓。可应句漏砂中产，采摘英华出短柴。
山堂初夏四首·其一
作者：彭孙贻
朝代：明
体裁：七言律诗

绿阴荷盖送斜阳，华月森寒入夜凉。蕉露四更清鹤响，松花一斛乳茶香。调来鹦鹉诗能解，梦入樱桃月到床。捡点道书呼侍史，明朝羽袖访长桑。
山堂初夏四首·其三
作者：彭孙贻
朝代：明
体裁：七言律诗

巷柳垂门掩著书，种菱池小月无馀。青精饭细炊文火，红蓼香残卧醉渔。药臼梦回舂轧札，竹床藤挂月罗疏。纳凉白鸟飞时下，泥滑秋畦水满畬。
山堂初夏四首·其二
作者：彭孙贻
朝代：明
体裁：七言律诗

买隐南山课鹤田，野棠梨下日酣眠。檀奴巧送生憨句，慧佛香消礼戒烟。两屐峰岚图障里，三堂公案酒杯前。半升拾取桃花核，裹饭寻源逐钓船。
山堂初夏四首·其四
作者：彭孙贻
朝代：明
体裁：七言律诗

阴阴灌木碍纡回，扫径深林为客开。绕座此君成独啸，同龛弥勒共苍苔。纫衣槲叶舒猿尾，吹帽夫容坠竹胎。一片云岩千顷石，相看静侣亦宗雷。
山庵晓起
作者：彭孙贻
朝代：明
体裁：七言绝句

晓起山窗月未斜，一林风叶动寒鸦。荒庭秋色无人径，惟有牵牛满地花。
山村
作者：彭孙贻
朝代：明
体裁：五言排律

渔艇沿溪棹，江村绕屋鸦。飘零去戎马，信宿寄田家。草白新经烧，芦枯尚带花。寒山萦树出，苦竹过邻斜。野老思天宝，中原乱永嘉。生还甘橡栗，央路混龙蛇。行在居空卜，归心鬓有华。故林招屈子，莫复赋怀沙。
山父携酒集仲木山堂因就仲木宿
作者：彭孙贻
朝代：明
体裁：七言律诗

清樽百里远如期，劝客频倾金屈卮。此夕逢君能不醉，宁烦他日更相思。饤梨照座人三雅，剪烛飞花菊两枝。下榻可能同孺子，对床风雨为催诗。
山矾花
作者：彭孙贻
朝代：明
体裁：七言律诗

幽芬寂历扑芳条，香压春寒冷未消。细点瑛瑶长玉立，暗侵霜雪见清标。冰姿不染何郎粉，素影难胜海客绡。惟有梅花堪共照，空山白月自寥寥。
山茶
作者：彭孙贻
朝代：明
体裁：七言律诗

海红枝暖日晶荧，高架珊瑚映短瓶。巨蕊火珠燃宝树，绿沉油壁照深屏。枫天斗赤齐标锦，隺顶惊霜自警铃。岂畏岁寒颜色老，丹葩��灼山亭。
山茶
作者：彭孙贻
朝代：明
体裁：七言律诗

海红枝暖日晶荧，高架珊瑚映短瓶。巨蕊火珠燃宝树，绿沉油壁照深屏。枫天斗赤齐标锦，隺顶惊霜自警铃。岂畏岁寒颜色老，丹葩𦦨𦦨灼山亭。
山行
作者：彭孙贻
朝代：明
体裁：七言绝句

行尽白云山已昏，残月忽坠孤松根。幽人踏月兴未巳，猛虎一声山鸟翻。
山行入天竺
作者：彭孙贻
朝代：明
体裁：七言律诗

淅历西风点角巾，满山红叶四无邻。荒钟古寺收残曰，野涧幽花媚小春。好句吟成秋意老，乱云飞尽岭容真。僧房寂寞谁相款，惟有孤松是故人。
山行四咏 其一 箨冠
作者：彭孙贻
朝代：明
体裁：五言绝句

短发愁中减，秋霜镜里深。箨冠空制就，多恐不胜簪。
山行四咏 其三 芒鞋
作者：彭孙贻
朝代：明
体裁：五言绝句

人说溪山好，无人问水涯。青山应笑客，不是少芒鞋。
山行四咏 其二 藤杖
作者：彭孙贻
朝代：明
体裁：五言绝句

每约云山友，高峰只独登。莫愁无伴侣，犹有一枝藤。
山行四咏 其四 襆被
作者：彭孙贻
朝代：明
体裁：五言绝句

杖头肩一襆，中有五岳图。山寒入布被，絮絮白云铺。
山行杂诗发湓浦出蒲亭西渡上豫章十首·其一
作者：彭孙贻
朝代：明
体裁：五言律诗

彭湖波正急，驱马涉江浔。沙雁先秋到，溪猿傍晚吟。川明收霁色，云至改松阴。谁谓寒山好，他乡思转深。
山行杂诗发湓浦出蒲亭西渡上豫章十首·其七
作者：彭孙贻
朝代：明
体裁：五言律诗

河梁低落照，飘泊滞江潭。衣湿海昏雨，山回米岭骖。风鹰横野渡，霜犬吠茅庵。暂息身心坐，清灯卧佛龛。
山行杂诗发湓浦出蒲亭西渡上豫章十首·其三
作者：彭孙贻
朝代：明
体裁：五言律诗

庐山高不极，重复岭参差。下马濂溪墓，看题北海碑。偃松支屋正，乱石阂泉迟。随地看留憩，秋怀易有诗。
山行杂诗发湓浦出蒲亭西渡上豫章十首·其九
作者：彭孙贻
朝代：明
体裁：五言律诗

旷野随星尽，高天近岭寒。罗坑今夜月，石涧几人看。秋入蛩声苦，江悬树影残。西风忆兄弟，对酒若为欢。
山行杂诗发湓浦出蒲亭西渡上豫章十首·其二
作者：彭孙贻
朝代：明
体裁：五言律诗

篮舆行复止，溪路更沿洄。山远知江断，林昏觉雨来。风高栗里树，秋近菊花杯。兵火村烟绝，鸡鸣翳草莱。
山行杂诗发湓浦出蒲亭西渡上豫章十首·其五
作者：彭孙贻
朝代：明
体裁：五言律诗

仆夫愁踯躅，终日度巉岩。煮石分朝餔，寻芝荷短镵。人稀欢鸟雀，车□倚松杉。坐使尘襟涤，清泉照祫衫。
山行杂诗发湓浦出蒲亭西渡上豫章十首·其八
作者：彭孙贻
朝代：明
体裁：五言律诗

海昏官道直，膏壤夹阡眠。篱竹藏村坞，池荷次水田。山平云绕碓，雨细犊犁烟。云木周遭境，何烦画辋川。
山行杂诗发湓浦出蒲亭西渡上豫章十首·其六
作者：彭孙贻
朝代：明
体裁：五言律诗

白云抱乌石，赤日过林青。地瘠河流瘦，兵荒草木腥。蹲鸱留俭岁，鬼蔓曳空亭。灌莽丛祠畔，人烟隔杳冥。
山行杂诗发湓浦出蒲亭西渡上豫章十首·其十
作者：彭孙贻
朝代：明
体裁：五言律诗

白草平沙合，俱言旧豫章。江横官渡阔，鸟下女垣长。雷树焚空井，渔钩坠战场。近城逢浴马，却立塞尘黄。
山行杂诗发湓浦出蒲亭西渡上豫章十首·其四
作者：彭孙贻
朝代：明
体裁：五言律诗

西林溪尽处，直上即天池。泉冽过杨子，茶甘亚武夷。山田和雨足，松穗带云炊。胡不携家至，疗饥共采芝。
山行见虎迹
作者：彭孙贻
朝代：明
体裁：五言绝句

独行入深山，无人有虎迹。兴尽始知还，林昏风坠帻。
山阴道上行
作者：彭孙贻
朝代：明
体裁：古风

夜行却出山阴道，柔橹轻航拂幽草。转柁已失三两峰，令我披荷坐颠倒。蓬底客睡山气来，涛捲万壑松风哀。青天云挂垂瀑布，一溪一曲千岩回。蒲帆细雨摇不足，欸乃声中鱼尾绿。丹枫娟娟觉山好，乱落深红绕林麓。轻鞋布袜閒未能，欲买长茆结渔屋。秋冬之际日夕佳，山水何事关人怀。怀人对此忽耿耿，能母眠处成孤影。深杯劝月添早寒，人语落水生微澜。舣舟触石天向曙，一笑失却青巑岏。
山鹧鸪
作者：彭孙贻
朝代：明
体裁：古风

山有豺，水有蜮，山之南行不得郁。孤台高，高无极，行人过此泪沾臆。炎徼崄巘，插天瘴疠。山中杜宇，人谓望帝。君行不行胡留滞。有鸟有鸟，自名鹧鸪。鸿雁虽嗷，不慕愁胡。云填填，雨墨墨。蛟龙在海南，虎咆岭以北。岭行逼仄，跣踏荆棘。龙行泥中，虎为虫食。鹧鸪鹧鸪行不得。
岁尽
作者：彭孙贻
朝代：明
体裁：五言律诗

悠悠空岁晚，孤负十年心。往事凋双鬓，寒灯守寸阴。身名悟穷达，世网出飞沉。蓬累真吾素，风波一任深。
岁暮
作者：彭孙贻
朝代：明
体裁：古风

闭户谢客久，不闻剥啄喧。愧自多难后，负此平生言。力耕既未能，胡为寄尘樊。夙昔念先烈，耿耿至朝暾。良朋各异辙，惟此丘壑存。硕言安岁晚，霜雪卧丘园。
岁暮三首·其一
作者：彭孙贻
朝代：明
体裁：古风

短褐谋卒岁，北风雨流离。舟舟穷令节，四序苦易驰。窒户共熏鼠，鸡栖同伏雌。虽扪吾舌存，不敢更鸣悲。买马千黄金，买士五羊皮。
岁暮三首·其三
作者：彭孙贻
朝代：明
体裁：古风

鸷鸟必待秋，毛骨非不厉。伧父赋言工，亦既穷年岁。丘中不材木，乃甘老弃置。弃置何足悲，苦瓜抱壶坠。富贵吾自有，聊以安憔悴。帚敝不扫门，漫灭怀中刺。
岁暮三首·其二
作者：彭孙贻
朝代：明
体裁：古风

瓶粟言既罄，南山多蕨薇。薇蕨亦长甘，稻梁始高飞。驽马饱栈豆，贤豪长苦饥。蹲䲭喜云熟，貂破芰为衣。君子疾无名，谁能贵知希。
岁暮百责交集戏以应之
作者：彭孙贻
朝代：明
体裁：七言律诗

劳劳生计委流波，岁暮柴门掩薜萝。身类书佣詶直少，贫连诗债负人多。卖文钱尽难供鹤，典酒琴归可代歌。笑问买山资办未，也应先为赎鱼蓑。
岁暮詶仲木
作者：彭孙贻
朝代：明
体裁：七言律诗

沧波身事共悠悠，牛斗孤城独倚楼。是处风烟连雨雪，若为裘马忆交游。山中高卧梅花发，水国馀寒侣雁愁。相约南湖采芳杜，春潮同泛木兰舟。
岳鄂王墓
作者：彭孙贻
朝代：明
体裁：七言律诗

桧柏森森武穆祠，游人感慨读遗碑。却怜太乙还车泪，不见朱仙痛哭时。林壑秋风嘶石马，河山阴雨见旌旗。北枝万树应回首，南望冬青更可悲。
峡山老衲歌
作者：彭孙贻
朝代：明
体裁：古风

僧海上来双行脚，杖担两头头覆箬。白云破衲穿模糊，衲只悬囊多贮药。道傍施亦随手散，誓不从人一钱索。丛林僧饮不肯飧，市中自托莲花盆。是何居士长闭门，乞食其门通者�。主人方苦齐侯疥，麻姑鸟瓜无全痕。攒眉向师师大笑，良苦主人可试言。刀圭出手不盈七，季和痂失桃斑存。乃知神术不思议，不然药上何为尊。居士霍然欠申起，起谢云师且休矣。师言此术何足奇，贫道济人徒尔为。仰天曳杖出门去，赠钱不收仍置地。惟取诸公所赠萹，且行且诵名山前。
峡山老衲歌
作者：彭孙贻
朝代：明
体裁：古风

僧海上来双行脚，杖担两头头覆箬。白云破衲穿模糊，衲只悬囊多贮药。道傍施亦随手散，誓不从人一钱索。丛林僧饮不肯飧，市中自托莲花盆。是何居士长闭门，乞食其门通者𨵽。主人方苦齐侯疥，麻姑鸟瓜无全痕。攒眉向师师大笑，良苦主人可试言。刀圭出手不盈七，季和痂失桃斑存。乃知神术不思议，不然药上何为尊。居士霍然欠申起，起谢云师且休矣。师言此术何足奇，贫道济人徒尔为。仰天曳杖出门去，赠钱不收仍置地。惟取诸公所赠萹，且行且诵名山前。
崇安柴明府远翰惠存赋诗报谢兼述鄙怀
作者：彭孙贻
朝代：明
体裁：五言排律

云札来梁月，书邮动使星。开椷欢踊跃，把卷意丁宁。契阔秋三易，寒暄露再零。当时奉函丈，髣髴想仪型。白鹿新移院，飞凫远渡汀。堂高绿野静，峰合五夷青。清啸馀琴轸，垂帘只幔亭。弦歌少尘事，吏隐亦仙灵。绩巳书循传，名应写御屏。何当滞花县，行矣上槐厅。门下留绵菆，从公旧执经。盐车犹伏枥，羊角漫抟溟。闽树参霄暗，瓯江过甬停。怀人题尺素，挑烛起流萤。去雁冲寥廓，虚窗思杳冥。钱塘潮信阔，字湿鲤鱼腥。
嵯峨滩
作者：彭孙贻
朝代：明
体裁：五言绝句

山根插流水，溪影亦嵯峨。不是秋风早，谁教一叶过。
己丑除夕
作者：彭孙贻
朝代：明
体裁：七言律诗

游子天涯返故庐，归期偏过早梅初。濒年烽火人将老，到日云山岁巳除。空向辛盘吟短句，可堪丙舍见遗书。春来萝薜应无恙，若个明朝问索居。
己亥元旦早起坐候司晨邻鸡皆烹无一鸣者
作者：彭孙贻
朝代：明
体裁：七言律诗

远钟高枕起徘徊，无复鸡人彻曙催。夜色未分河鼓直，晓寒将歇水仙开。不烦典谒通怀刺，尚有馀灯照举杯。写尽吟笺窗未白，烛花频坠兽垆灰。
己亥除夕言怀二十四韵
作者：彭孙贻
朝代：明
体裁：六言诗

管葛山村隐者，十载行歌田野。五君不识延之，一瓢自从回也。行藏讵讯蓍龟，卧起时亲杯斝。尔生大儿小儿，景升伯雅仲雅。梦中谒帝金门，忆昔驱车白下。方忧弹铗歌鱼，奄忽投鞭饮马。自兹断发荆蛮，强半逃禅般若。季心髡钳为奴，豫让吞炭以哑。世无聂政庆卿，亦鲜田彊古冶。何处赤松与游，期我白莲结社。逢人乞食歌呼，终岁借书钞写。炎荒杜宇西南，朔漠毡裘中夏。侧身谓地盖卑，左衽知天不假。捕鱼久矣避秦，系组将无哭贾。迩来理乱靡闻，万事逡巡聊且。突梯滑稽取容，放诞风流潇洒。散木讵安栎樗，不材宁羡梧槚。中年哀乐关情，老泪阑干盈把。蹈海尚惭鲁连，结隐欲寻周舍。勋名一笑土苴，恩怨等诸飘瓦。青鬓渐睹华颠，朱颜岂长渥赭。倦时偃仰黑甜，兴至遨嬉白打。苦县尚贵知希，郢人宜其和寡。空斋排闷长吟，频剪南窗烛灺。
巳丑元旦·其一
作者：彭孙贻
朝代：明
体裁：七言律诗

布帽幽居废送迎，讵劳车马问柴荆。悬符尚见盈街术，柝羽何时偃甲兵。买刃独寻沧海客，出门谁赋豫章行。阳春莫讶无同调，我自悲歌有变声。
巳丑元旦·其二
作者：彭孙贻
朝代：明
体裁：七言律诗

鸟雀虚檐弄好音，空斋节物助孤吟。无家却羡为渔乐，有托焉知颂酒心。已分田横终海上，将依漂母过淮阴。乾坤莽莽真难卜，何事巢乌恋故林。
巴丘野泊
作者：彭孙贻
朝代：明
体裁：七言绝句

江寒星斗夜苍苍，夹岸青山万里长。偏是东风吹不寐，巴丘落月吊周郎。
市汊
作者：彭孙贻
朝代：明
体裁：古风

晚出市汊口，赤厓立孤塔。江沙蚀浅岸，水迹渍裸蛤。并泊上水舟，帆樯纷馺沓。归云绕柁牙，渐与暮林合。小集百家存，未晚扉已阖。新经兵火后，栖类乌三匝。荒荒白草中，鬼伯相糅杂。残髑衔紫花，颓垣语素鸽。舣舟买瓠羔，市不具壶榼。哀歌卧船尾，野月入我榻。
帝台春·春恨用南唐元宗韵
作者：彭孙贻
朝代：明
体裁：词

花影脉脉，春愁黯无力。成阵乱红，不管人愁，无风飞急。冷落秋千上巳后，较愁似、去年今日。问多情，燕子刚来，天涯消息。无消息，归未得，守月直到灯黑。尽夜夜朝朝泪痕多，准不过一江潮汐。人去今春已非旧，春去那人可如昔。便侬做东风，肯花枝怜惜。
并头牡丹
作者：彭孙贻
朝代：明
体裁：七言律诗

绣围合锦出花房，照影双来各自香。髣髴仙姝标琬琰，参差姚汭拥英皇。才人入座争联壁，明镜分娇笑竞妆。独许比肩花下宿，故教文綵赠鸳鸯。
并州歌
作者：彭孙贻
朝代：明
体裁：七言绝句

桑乾河上雁初飞，戌客长征老铁衣。一夜望乡头白尽，应知梦里寄书归。
并蒂兰·其一
作者：彭孙贻
朝代：明
体裁：七言律诗

入谷鸣琴漫自伤，同心结友访都梁。共怀公子应相语，何处佳人并不忘。幽梦二妃芳畹合，秋衣双佩弄珠香。庭阶子弟谁争秀，遏末连枝道韫长。
并蒂兰用韵
作者：彭孙贻
朝代：明
体裁：七言律诗

裛露双来照案头，紫茎秀色迥难俦。真堪林下同心去，相向山中结佩游。骚客自伤空对影，高人却笑独惊秋。沅湘何限孤吟者，倘为婵娟解少留。
并蒂莲
作者：彭孙贻
朝代：明
体裁：七言律诗

两两芙蓉媚晚晴，花房相对妒轻盈。明妆半面分娇出，解佩同心觅偶生。水殿香来知合德，瑶池人下有双成。可应照影观鱼戏，比目窥丛也不惊。
并蒂菊花为七弟正仲赋
作者：彭孙贻
朝代：明
体裁：七言律诗

霜落衡门手自栽，悠然三径并枝开。却疑兰泽同心者，相约寒皋二仲来。共傲两山风雨色，双浮重九弟兄杯。东篱从此堪偕隐，莫伴灵均楚客哀。
幽中州马客吟·其一
作者：彭孙贻
朝代：明
体裁：五言绝句

客从幽州来，幽州乐何许。胡姬作两鬟，尽是江南女。
幽中州马客吟·其三
作者：彭孙贻
朝代：明
体裁：五言绝句

汉儿学胡语，解作羌儿歌。窄衫曳两貂，旧隶执金吾。
幽中州马客吟·其二
作者：彭孙贻
朝代：明
体裁：五言绝句

快马金龙鞭，独出西苑子。道逢探丸儿，劫持是郎主。
幽中州马客吟·其五
作者：彭孙贻
朝代：明
体裁：五言绝句

鹞子贴天飞，鸿雁嗷中泽。挟赀作郎官，幽州马行客。
幽中州马客吟·其四
作者：彭孙贻
朝代：明
体裁：五言绝句

騕袅金络蹄，侧坐无人随。弯弓挟弹出，弹杀路傍儿。
幽兰
作者：彭孙贻
朝代：明
体裁：古风

兰生霜霰中，含意待春阳。霜霰岂不怀，孤根亦奚伤。蔂蔂涧中葛，蔓生磐石傍。葌茆以为邻，空谷翳何长。萧艾将见荣，蘼藿自言香。秉此贞洁姿，宁忍伍众芳。一朝蒙采录，得上君子堂。习习扬清风，四座揽辉光。同心而一德，结佩莫相忘。
幽兰
作者：彭孙贻
朝代：明
体裁：七言律诗

幽芳宁忍混尘寰，长伴高人水石间。寒食禁烟过二月，江南春雪满千山。烟云时傍孤根出，蜂蝶焉知此地閒。琴阮相亲无俗韵，凡花艳质浪追攀。
幽州马行客歌四首·其一
作者：彭孙贻
朝代：明
体裁：乐府曲辞

陌头采桑妇，后车载入宫。道傍见旧婿，殊无可恨容。
幽州马行客歌四首·其三
作者：彭孙贻
朝代：明
体裁：乐府曲辞

阿母二八时，巳不恋翁姥。昨岁既抱孙，今年忘嫁女。
幽州马行客歌四首·其二
作者：彭孙贻
朝代：明
体裁：乐府曲辞

风吹滹沱河，鲤鱼飞上天。小驷已生驹，女无出嫁年。
幽州马行客歌四首·其四
作者：彭孙贻
朝代：明
体裁：乐府曲辞

买得果下驹，□刍工细步。如何远游子，苦恋渔阳路。
广陵即事
作者：彭孙贻
朝代：明
体裁：七言律诗

日落芜城暮色凝，登高更觉旅愁增。濯缨邗水河如带，纵饮清淮酒似渑。废苑月明萤自照，荒堤风起柳难凭。吹箫怯向楼头听，归思琴心遍广陵。
床头七咏 其一 瓶花
作者：彭孙贻
朝代：明
体裁：五言绝句

微月上窗纸，幽人未成寐。床头暗香来，知抱瓶花睡。
床头七咏 其七 羽扇
作者：彭孙贻
朝代：明
体裁：五言绝句

疏牖延月光，照我白羽扇。风吹入君怀，所思不可见。
床头七咏 其三 孤剑
作者：彭孙贻
朝代：明
体裁：五言绝句

十年不平事，未肯分明说。夜半枕吴钩，含悲啸明月。
床头七咏 其二 倚杖
作者：彭孙贻
朝代：明
体裁：五言绝句

瘦藤倚孤榻，苍藓尚斑斑。梦中扶杖去，犹自绕千山。
床头七咏 其五 葫卢
作者：彭孙贻
朝代：明
体裁：五言绝句

卯酒未得醒，午眠将至酉。忽听提壶卢，呼儿复沽酒。
床头七咏 其六 麈尾
作者：彭孙贻
朝代：明
体裁：五言绝句

空斋卧良夜，佳月照窗卉。无人可与言，胡床挂麈尾。
床头七咏 其四 枕书
作者：彭孙贻
朝代：明
体裁：五言绝句

把书倦复眠，枕畔如山积。不须更枕书，自有松间石。
庐山谣
作者：彭孙贻
朝代：明
体裁：古风

十年望庐山，梦落云深处。今日到匡庐，行役催人去。庐山迢遥千万重，向空乱插青芙蓉。石梁下饮三彩虹，倒挂飞泉双白龙。须臾返照交紫翠，金碧炫耀香垆封。我来寻慧远，虎溪已晚钟。十八高贤谁复在，白莲花落无人踪。山僧送客客未别，寒月早挂西林松。吾闻天地最高顶，上有御笔开尘容。彭湖二孤浴日月，匡君五老随短筇。欲上庐山巅，结茅紫霄住。浮云不我留，又向湓城渡。回首烟霞九叠中，山霭苍苍石潭树。
店雪
作者：彭孙贻
朝代：明
体裁：五言律诗

下马团垆火，窥槽问酒棚。倦游灰烛跃，残腊断觚棱。旅况轮过腹，江行带续绳。荒鸡官路白，冻咽下闻声。
店雪
作者：彭孙贻
朝代：明
体裁：五言律诗

客鞯寒已甚，野雪更来眠。夜白兼残月，更稀似隔年。赁愁孤店远，补梦短床穿。早雁官河尾，劳人蓐食天。
庚寅元旦
作者：彭孙贻
朝代：明
体裁：七言律诗

疏牖梅花傍角巾，羞将短鬓照江春。箨冠旧制山中服，芒屩初归岭外身。瘴海王正悲野老，草堂诗史寄骚人。柴门车马休相过，燕雀风尘未可亲。
度泰山麓四首·其一
作者：彭孙贻
朝代：明
体裁：七言律诗

名山结志远相从，驱马迢遥访岱宗。翠辇未窥轩后迹，青天忽落丈人峰。夕阳海月明三观，欲雨秋阴下五松。归路定来探汉简，题诗会扫白云封。
度泰山麓四首·其三
作者：彭孙贻
朝代：明
体裁：七言律诗

岳势崚层拥至尊，欲排阊阖礼天孙。中宵星斗悬厓出，入峡蛟龙过雨昏。梁父独吟还自和，茂林遗草更谁论。应怜物役多尘滓，会驾翔螭访羡门。
度泰山麓四首·其二
作者：彭孙贻
朝代：明
体裁：七言律诗

岱麓萦纡辇路长，中原四望郁苍苍。岩前返照低华注，马首飞云接太行。避俗禽生空有约，多愁平子信难忘。征途莫恨偏消渴，好乞池头玉女浆。
度泰山麓四首·其四
作者：彭孙贻
朝代：明
体裁：七言律诗

紫气氤氛接太虚，却疑身到列仙居。休从汉简探灵境，好傍秦松结草庐。河势西来交济漯，山形东坼绕青徐。行吟游子归心切，匹练吴门思有馀。
庭中紫荆花
作者：彭孙贻
朝代：明
体裁：五言绝句

兄弟凋零尽，荆花空自荣。可怜枝上紫，偏对小窗明。
庭菊二首·其一
作者：彭孙贻
朝代：明
体裁：古风

夙抱栖遁志，微尚期终谐。一从罹世变，素志虞以乖。疾风无安巢，行榛避虎豺。幽居守隘巷，轮辙苔之埋。日夕逐负薪，出入樵者偕。归来刈林蔬，浊酒畅所怀。莳菊岂在多，妍华亦盈阶。旷览天宇中，独见秋气洼。
庭菊二首·其二
作者：彭孙贻
朝代：明
体裁：古风

晨起鸟雀鸣，圆旭亦东上。漙漙露犹湿，一溉朝气爽。草堂竟日静，把菊欣自赏。风霜抱高致，众卉伍宿莽。眷言托岩阿，扫轨谢尘鞅。缅怀青云士，餐英邈遐想。恋此头上簪，焉能遂孤往。
建昌城
作者：彭孙贻
朝代：明
体裁：五言律诗

白水横官道，青山绕废城。馀民百战尽，落日一江明。露下秋菰断，营空野鹤鸣。仆夫已憔悴，前路自相惊。
建昌城绝粮口占
作者：彭孙贻
朝代：明
体裁：五言律诗

白水沉官道，青山绕废城。遗民百战尽，落日几人行。云断秋菰冷，亭空石菌生。仆夫今病矣，愁绝爨烟横。
建昌渡口僧舍雨宿
作者：彭孙贻
朝代：明
体裁：五言律诗

渡头风雨夕，岐路更苍茫。野旷无人处，禅居万竹傍。幽燐资佛火，饥鼠守僧床。不寐他乡客，江声一夜长。
建章宫仙人掌歌
作者：彭孙贻
朝代：明
体裁：古风

柏梁火照灵旗风，井干花绣飘唐中。画云车盖辟恶鬼，潜英石活蘼芜红。灵衣披披媚宛若，马肝死后求神药。君山美酒虎魄寒，白茅立观当鳷鹊。建章万户高未央，十二楼曲通壶梁。铜衣羽衣立云表，手接车辖金凤皇。于阗良玉团碧月，琢之为杯舟汞香。仙人掌莹珠百琲，晶晶银液的有光。和以瑶屑鍊绛霜，食之令人寿命长。君王深夜祠泰液，天女赐饮玄天浆。桃花三千红不实，宫女胭脂点秋色。芝房烨烨疗饥疾，枣脯延仙擘麟炙。汾河帝子凭蜚廉，手酌沆瀣吞明蟾。伐毛洗髓岁星夭，白云不肯垂胡�。火馀经飘丫角坠，后宫巫蛊啼木魅。阿母巳识非仙才，嬴虎早葬骊山灰。茂陵翁仲比砺剑，抱犊石函谁为开。炎井火残露盘毁，铜雀台高伎衣翠。千秋□水总荒凉，无劳铜狄摩清泪。寿宫柏寝久阑潸，三青鸟去不飞还。嵯峨高掌露零落，玉碗曾否留人间。
建章宫仙人掌歌
作者：彭孙贻
朝代：明
体裁：古风

柏梁火照灵旗风，井干花绣飘唐中。画云车盖辟恶鬼，潜英石活蘼芜红。灵衣披披媚宛若，马肝死后求神药。君山美酒虎魄寒，白茅立观当鳷鹊。建章万户高未央，十二楼曲通壶梁。铜衣羽衣立云表，手接车辖金凤皇。于阗良玉团碧月，琢之为杯舟汞香。仙人掌莹珠百琲，晶晶银液的有光。和以瑶屑鍊绛霜，食之令人寿命长。君王深夜祠泰液，天女赐饮玄天浆。桃花三千红不实，宫女胭脂点秋色。芝房烨烨疗饥疾，枣脯延仙擘麟炙。汾河帝子凭蜚廉，手酌沆瀣吞明蟾。伐毛洗髓岁星夭，白云不肯垂胡𩑺。火馀经飘丫角坠，后宫巫蛊啼木魅。阿母巳识非仙才，嬴虎早葬骊山灰。茂陵翁仲比砺剑，抱犊石函谁为开。炎井火残露盘毁，铜雀台高伎衣翠。千秋□水总荒凉，无劳铜狄摩清泪。寿宫柏寝久阑潸，三青鸟去不飞还。嵯峨高掌露零落，玉碗曾否留人间。
开元寺
作者：彭孙贻
朝代：明
体裁：五言律诗

偶过从花氏，閒心礼梵天。军持瓦官月，香积芋魁烟。一磬声闻里，千山歇脚前。机锋在瓦砾，破壁可参禅。
开家河
作者：彭孙贻
朝代：明
体裁：五言律诗

十里云阳路，重城枕浊流。网车栖水鹤，翁仲立沙鸥。地狭江潮怒，厓倾马迹留。此行罹世难，归计任沧洲。
弋阳城早发
作者：彭孙贻
朝代：明
体裁：七言律诗

朱幡皂盖引危旌，曙色光辉拥传行。疲马几家临驿路，乱山到处有猿声。东来二浙春光尽，南浸三江夏涨生。冷落公厨添旅思，饥乌空噪弋阳城。
弟望种菊满屋贻行时丛丛数尺矣自行江乡秋尽不见一枝九月十九日在螺川忽忆故园篱下菊因怀诸弟
作者：彭孙贻
朝代：明
体裁：古风

故园黄菊为谁好，摇落江干秋思早。菊花开遍客未归，客自思归秋自老。遥知兄弟望江滨，空对黄花无数新。那知客思正愁绝，梦里花残江上雪。江城无菊断江春，不见秋风见战尘。忽忆东篱篱下菊，西风笑杀渡江人。
张家渡
作者：彭孙贻
朝代：明
体裁：古风

螺川几百折，南上张家渡。寒滩照毛发，石子清可数。暝色赴荒村，归云断高树。渔舟三五并，鸡犬烟火聚。独我孤蓬征，朝夕千山渡。钟声动寥泬，万象杳非故。浩然洲渚秋，又逐栖鸿住。
张远画双蝶于素扇玄质绀羽金翠欲流俨然飞动因题其后
作者：彭孙贻
朝代：明
体裁：古风

虫食百卉英，窝茧同春蚕。因风化胡蝶，五采攴无端。化工肖物非有意，烂慢天机见深致。当时妙手擅滕王，粉翅霜蛾俨无二。元婴死后一千载，草虫俗笔纷纷在。甬东张远萟入神，人物妙夺曾波臣。意所欲写无粉本，万象落腕俄成真。花前忽见俱飞蝶，雨晕晴㤨出须鬣。图成含笑向花前，阶下群花自翻叶。儿童走扑笑相看，不信丹青绘轻箑。少时游戏走东园，随风捉蝶芒履穿。霜毛在颊今老矣，对此尚复成狂颠。便应攫取君莫吝，恐君此画因余传。更买生绡数尺作团扇，乞君为我别写花下双翩翾。魏收轻薄庄叟梦，与君笔墨相周旋。余诗君画各飞动，花阴双影同娟娟。
张远画美人于素扇飘萧古雅妙绝时人俗笔为添甘蕉若榴数株于侧甚可惜也戏以调张
作者：彭孙贻
朝代：明
体裁：古风

僧繇昔时画邻女，素壁捧心浑欲语。二千年后君前身，重见仙姿下绡纻。三分眉黛五铢衣，轻盈始觉周昉肥。不须近花已婀娜，独立人前无不可。知君落笔会有神，定识人间无此人。可怜妙意无人识，拈草添花妄相益。石家阿醋无容姿，焦氏绿衣举羞涩。悔教不杀诸画师，坐令倾国污颜色。为君烧却杂綵灰，犹堪灌取真真回。未容更落伧父手，宁与先生驱蚋来。
张高要园亭二首·其一
作者：彭孙贻
朝代：明
体裁：五言律诗

径曲松萝合，池空水树分。高楼秦岫雪，奇石岭头云。乱后宾朋尽，愁中鼓角闻。物情公自见，鸥鹭且为群。
张高要园亭二首·其二
作者：彭孙贻
朝代：明
体裁：五言律诗

草阁朝延旭，松关净扫尘。日迟林漠漠，鱼定水鳞鳞。节候多新景，河山少故人。南枝梅正发，犹是旧时春。
张高要园亭二首旅庵即事六首和黄梅南音和尚其上座无畏坐脱于盐和尚至盐送之故及·其一
作者：彭孙贻
朝代：明
体裁：五言律诗

芒鞋携杖笠，精舍独招寻。黄蘖传宗古，青山卧闼深。风纤萤不定，竹瘦雨难禁。却忆西归客，先予返少林。
归万安妇
作者：彭孙贻
朝代：明
体裁：古风

风吹苦李花，那见复上枝。铜瓶断素绠，讵有出泥时。一朝远卖金陵客，东逝江流西上日。去珠复还花再好，衔结青青千里草。君看绝塞嫁燕支，万金谁个赎蛾眉。好放鹁鸪林密处，鸠妇重栖旧巢去。
归仲木诗卷侑以长句·其一
作者：彭孙贻
朝代：明
体裁：七言律诗

诗筒何必割双鱼，寸叶晴窗慰索居。蟋蟀感秋吟巳剧，方诸向月泪无馀。争奇险句排新句，惜纸长笺押细书。写尽松陵酬唱集，午烟茶影下栟榈。
归仲木诗卷侑以长句·其二
作者：彭孙贻
朝代：明
体裁：七言律诗

管城挥得紫狸枯，累日飞缄困鸽奴。茶后阄诗如斗草，倦来枕易罢研朱。青山姓氏藏遗老，白石樵歌和野夫。箧里旧钞洪武韵，吟成应是和人孤。
归思
作者：彭孙贻
朝代：明
体裁：七言律诗

閒阶露白草离离，空馆萧条有所思。红烛夜残归梦后，黄花人瘦倚楼时。山城乱杵催寒早，官阁疏钟到枕迟。孤客独眠听不得，梧桐叶上自题诗。
归思
作者：彭孙贻
朝代：明

闲阶露白草离离，空馆萧条有所思。红烛夜残归梦后，黄花人瘦倚楼时。山城乱杵催寒早，官阁疏钟到枕迟。孤客独眠听不得，梧桐叶上自题诗。
归梦
作者：彭孙贻
朝代：明
体裁：五言绝句

江月照归梦，分明月中语。江水忽潺潺，月影在寒水。
归泊润州江口
作者：彭孙贻
朝代：明
体裁：七言绝句

南徐北望已萧条，归客思家更寂寥。夜半潮来残醉醒，江潮不是浙江潮。
归渡黄浦
作者：彭孙贻
朝代：明
体裁：七言律诗

黄歇浦寒秋一声，游人捩柁空江明。沙痕孤蚌抱残月，船火片云流晚晴。舟梦先归忘水阔，窗吟未稳待潮生。还山舞棹破烟去，晨露满天高雁横。
当湖舟行
作者：彭孙贻
朝代：明
体裁：五言律诗

春事满前溪，溪禽数里啼。草暄人出早，河晓棹声齐。船火疑邻犬，村春报午鸡。晚来归思缓，系缆短桥西。
往事
作者：彭孙贻
朝代：明
体裁：五言律诗

往事惟孤愤，萧条一倚阑。蛩声催鬓短，酒力破愁难。贫病秋将老，宵眠月易残。平生流水意，寂寞抱琴弹。
征粤营
作者：彭孙贻
朝代：明
体裁：古风

买蔬晨入市，喧呼闻打门。云有征广卒，札营水东村。道逢村民抱舂哭，鸦鸣树头人打谷。兵来强斛五斗去，又拆茅柴两间屋。肆中买酒无一钱，醉蹋门扉瓶上眠。腰悬弓刀手握矢，牵归三豚一牡豕。上船挟弹唱唻啰，弹杀官舟白项鹅。
徐大御六种菊满斋头访之则主人往禾水徘徊花下良久乃去
作者：彭孙贻
朝代：明
体裁：五言律诗

总是看花客，何须问主人。柴门横屈戌，药径锁茵陈。粉壁稀题句，苔阶自扫尘。攒眉还一笑，乞酒向西邻。
徐届甫中翰以诗草见投赋谢
作者：彭孙贻
朝代：明
体裁：七言律诗

薇省声名动衮旒，伟长词藻冠应刘。天涯作客多青眼，故国词臣巳白头。海上空悬仙岛药，囊中携得幔亭秋。知公元自龙门峻，若个真堪御李游。
徐户侯云生栽菊仅数十皆大如盘盂为城中诸氏冠
作者：彭孙贻
朝代：明
体裁：古风

徐公弃故侯，短褐自锄圃。秋光满城北，花药映竹户。零露湿盘盂，粤重压如雨。晨晖玉四照，黄珥抱日吐。因怜晚秋妍，为探清霜嫌。城中好事家，种菊纷可数。一顾尽无色，众芳谁舆伍。从公乞数英，伴我琴樽古。
徐氏斋中种菊甚多两度叩之皆不遇偶值之桥上启门一看因成一首似徐大御六
作者：彭孙贻
朝代：明
体裁：古风

两度叩君家，椒图掩清昼。过桥遇吾子，一笑启圭窦。早菊既已零，晚英今竞秀。丛丛媚寒地，粲粲罗庭岫。瀹茗恣高谈，论心契知旧。屡吐肝鬲言，哀我穷独后。徒贻老亲忧，多谢良朋厚。买妾愧囊钱，感时薄铜绶。愁来有浊醪，倾壶就荒囿。
徐老茂之菊多佳种惜土瘠不甚茂
作者：彭孙贻
朝代：明
体裁：古风

委巷启衡门，阴森若岩岫。帘楹隐群卉，砌药上虚牖。寄迹市喧外，结契贤豪右。嗟彼篱落英，蔚为九秋秀。托志本孤高，非因霜霰瘦。轻肥薄世尚，浮荣任物候。谅无金石姿，谁慕松乔寿。漉巾且相赏，采采以盈袖。
得江州书
作者：彭孙贻
朝代：明
体裁：七言律诗

满地干戈接楚天，尺书每到更茫然。春风望帝空千里，宿草孤臣已四年。一入虔南诸岭逼，经过湓口大江悬。好携羊角山中骨，归种要离墓下田。
得济下书
作者：彭孙贻
朝代：明
体裁：五言律诗

驿使江南至，乡书济下传。平安稍足慰，留滞几时迁。俸薄难分饷，官贫更贷钱。遥闻留五马，东岳罢朝天。
御门
作者：彭孙贻
朝代：明
体裁：七言律诗

累日黄衣御午门，隔江狼火照荒村。未闻胜略匡诸老，徒有艰虞廑至尊。建业山川照罗绮，高皇弓舄镇乾坤。思归倦马游梁客，买剑无因说报恩。
忆内
作者：彭孙贻
朝代：明
体裁：七言绝句

九月江乡橘柚秋，秋衣着尽着羊裘。高楼只自凭西望，那识孤舟夜夜愁。
忆内
作者：彭孙贻
朝代：明
体裁：七言律诗

鲤鱼风老雁西飞，思妇深闺未下机。明月高楼知望远，簿寒天气早缝衣。金风一夜吹残雨，红树千山送落晖。何事乱蛩偏唧唧，可能荡子不思归。
忆内
作者：彭孙贻
朝代：明
体裁：七言律诗

鲤鱼风老雁西飞，思妇深闺未下机。明月高楼知望远，薄寒天气早缝衣。金飙一夜吹残雨，红树千山怨落晖。何事乱蛩偏唧唧，可能荡子不思归。
忆南窗下松桂
作者：彭孙贻
朝代：明
体裁：七言绝句

山窗寂寂掩双扉，松桂无人客至稀。不是子规啼不到，故园虽好未成归。
忆妙高台次韵
作者：彭孙贻
朝代：明
体裁：五言律诗

遥思登眺处，长啸海门开。人物空千载，江山此一杯。青旻混南北，倒景入楼台。清梦松风外，披襟想快哉。
忆家
作者：彭孙贻
朝代：明
体裁：七言绝句

露白风高木叶稀，客行早已及寒衣。离家不道关山远，秋梦犹能夜夜归。
忆远曲
作者：彭孙贻
朝代：明
体裁：古风

送别上鸳湖，湖水清于泪。再拜祝平安，牵衣湿行袂。扁舟过语溪，语溪乌夜啼。客愁正不寐，展转傍乌栖。行人去应远，望望金阊晚。涕泗下吴山，浮云行不返。功名若柳花，荡水作浮萍。东西不相见，非是为无情。白门云树绿，大江天一曲。纵有梦相寻，关山断难续。关山梦未成，风雨待愁生。偏是河梁月，今宵可惜明。
忽忆
作者：彭孙贻
朝代：明
体裁：七言律诗

朝来揽镜觉愁侵，半枕西风带雨沉。归后此生惟有骨，病馀万事总关心。空斋一卧吹萤火，清梦能飞度虎林。忽忆大江天际阔，孝陵十里白云深。
怀北窗甘蕉三首·其一
作者：彭孙贻
朝代：明
体裁：七言绝句

小阁春雷梦不成，幽人欹枕漏三更。可怜今夜西囱下，无复芭蕉旧雨声。
怀北窗甘蕉三首·其三
作者：彭孙贻
朝代：明
体裁：七言绝句

寂寂苍苔独立时，芭蕉叶上自题诗。只今暮雨空阶上，欲写春愁好寄谁。
怀北窗甘蕉三首·其二
作者：彭孙贻
朝代：明
体裁：七言绝句

绿窗长日送清昼，隐几摊书听鸟音。此日暗窗风雨后，更无清响送孤吟。
怀家宜人
作者：彭孙贻
朝代：明
体裁：七言绝句

南天瘴疠起秋尘，游子高堂忆老亲。总有家音传驿使，干戈愁杀白头人。
怀家宜人时偕任济下
作者：彭孙贻
朝代：明
体裁：七言律诗

鲍山雪下近燕州，慈母高堂滞宦游。青镜流年惊改岁，白云千里见登楼。排空岱岳中天出，坼地清河绕郡流。欲寄北风无雁到，树萱何以慰忘忧。
怀灵远客会稽
作者：彭孙贻
朝代：明
体裁：七言律诗

江上群山点点青，故人消息久飘零。忧生反羡无家别，避乱休教一日醒。旧国春愁闻杜宇，旅游芳草遍兰亭。望乡莫厌添华发，为报髡奴已变形。
怀诸兄弟
作者：彭孙贻
朝代：明
体裁：七言绝句

云树连天阻梦思，江花如雪雨如丝。石床长日摊书处，想到南窗对弈时。
怀黄浦旧游
作者：彭孙贻
朝代：明
体裁：七言律诗

桂华零落短瓶前，病捡诗题忆往年。独雁秋风黄歇浦，重阳官阁白云天。拂衣陶令今何在，避乱秦源更惘然。此日笔床垆药畔，河山空负竹林贤。
急水沟
作者：彭孙贻
朝代：明
体裁：七言绝句

雁白芦花急水沟，长江漫漫送归舟。客心尚恨江流缓，不信西风水急流。
急雨
作者：彭孙贻
朝代：明
体裁：五言绝句

急雨带春潮，惊雷奋绿蕉。床头龙剑在，恐欲起青霄。
怨诗行
作者：彭孙贻
朝代：明
体裁：乐府曲辞

人皇纪万岁，愚者望长年。天地有倾亏，人谁得永延。百川东流去，何时复来还。逝者己如斯，米者行复然。悠悠共黄壤，至此无圣贤。千龄亦须臾，慕之以为仙。朝霜上危叶，奄忽谢华鲜。
悯乱诗十首·其一
作者：彭孙贻
朝代：明
体裁：七言律诗

远戍淮阴送荷戈，中原烽火没铜驼。玉环幸自藏高庙，桂蠹还愁帝尉佗。三月杏花吹野烧，千村鬼哭怨铙歌。江东可有人龙卧，痛饮棠梨万叵罗。
悯乱诗十首·其七
作者：彭孙贻
朝代：明
体裁：七言律诗

卧泽今无旧隐沦，近来开閤拟平津。盈廷相顾成投鼠，环卫无人可画麟。闻道群儒延白虎，何时清论灭黄巾。荒濠小邑多豺狗，不敢高眠理钓缗。
悯乱诗十首·其三
作者：彭孙贻
朝代：明
体裁：七言律诗

谯漏稀闻夜未央，喧豗街狗吠流亡。勤王近更骚诸道，有姊愁应瘦远方。管葛两山春莽莽，桑麻四月雨茫茫。关东父老传消息，露布何时上建章。
悯乱诗十首·其九
作者：彭孙贻
朝代：明
体裁：七言律诗

诏罢公车巳数旬，好莺啼过上林春。赋诗空作雕虫客，伏草谁知扪虱人。沂水空城鸣赤雀，济阴铁甲尚黄尘。衮衣亦自凭轩急，尘饭何当厌玉宸。
悯乱诗十首·其二
作者：彭孙贻
朝代：明
体裁：七言律诗

永夜胡笳啸蓟门，万方玉帛罢朝元。卢龙间道烦鸡羽，白虎何时上兽樽。画衮圣人犹菲服，看花小吏自朱轓。吞声野老无家别，兔麦凫葵满故园。
悯乱诗十首·其五
作者：彭孙贻
朝代：明
体裁：七言律诗

潇湘落日雁声孤，猎火红烟下五湖。封豕食人吞荜路，天狼跋扈建肥胡。金沙倡女沉黄鹄，郧口平陵啸白狐。未到高唐云色断，襄王归梦绕衡巫。
悯乱诗十首·其八
作者：彭孙贻
朝代：明
体裁：七言律诗

高歌夜舞少年场，梁燕欢娱在画堂。厨下郎官多狗尾，监门侠客少鱼肠。无双未必来徵辟，百一真堪代补亡。溷迹酒徒甘犊鼻，牛衣竟日曝东墙。
悯乱诗十首·其六
作者：彭孙贻
朝代：明
体裁：七言律诗

五两江头高刺天，蒲帆水落草芉芊。黄河石眼行尘起，白马金堤捷竹悬。篝火夜窥狐尾出，将台午睡虎牙眠。目丁何似能弯弩，柔翰沧茫弄细旃。
悯乱诗十首·其十
作者：彭孙贻
朝代：明
体裁：七言律诗

乌啼睥睨下荒坟，莱邑胡营拔海濆。乱甚累囚俱幕府，归来羁客感从军。大钱选样投廉吏，歇后蒐诗上相君。太史采风休更出，江南哀怨不堪闻。
悯乱诗十首·其四
作者：彭孙贻
朝代：明
体裁：七言律诗

菰米秋荒鸟亦贫，山城蝴蝶恋馀春。缲车未动徵粮急，总角初长点戌频。邻壁啁啾新卖妇，中宵灯火夜归人。步檐无事还搔首，多耳麻鞋雨垫巾。
惊蛰前闻雷
作者：彭孙贻
朝代：明
体裁：七言律诗

正月骄阳伏太阴，疾雷破壁下遥岑。久居坏户随虫蛰，细检农书禳岁祲。柱础出云屯宿雨，箨龙驱笋补疏林。天威似欲祛魑魅，未许蛟螭遂陆沉。
惊闻
作者：彭孙贻
朝代：明
体裁：七言律诗

文身在昔本荆蛮，被发于今且入山。头责自甘形瓠落，颠毛何啻鬓阑珊。悲歌怒立冲冠后，布帽飘零渡海还。好挈皋桥椎结妇，五噫把臂出吴关。
惜坏蝶
作者：彭孙贻
朝代：明
体裁：五言律诗

凤子何来集，山童捉共围。蛾眉愁后损，粉黛坠来稀。落羽沾轻扇，钩花碎舞衣。飘零风剪剪，犹作綵云飞。
惠力寺晚眺
作者：彭孙贻
朝代：明
体裁：五言律诗

携屐来山寺，行歌及晚钟。客衣朱槿坠，僧舍白云封。殿冷巢栖鸽，门纡碍古松。凭轩少詶对，槛外有双峰。
惠山华孝子祠作
作者：彭孙贻
朝代：明
体裁：古风

莫笑乌头白，乌哺归无日。莫叹老鲂鳏，枯鱼泣尚斑。氐羌入关父不返，白头总角何嗟晚。儿时送父戌长安，儿今成翁戌未还。谁更三加约儿发，应返长安战场骨。不冠尚可无后何，千秋涕泗犹滂沱。君看干禄绝裾者，皆戴进贤有车马。抱孙弄子忧所生，眼前大半多簪缨。
惠山和壁间陈静斋开府韵二首·其一
作者：彭孙贻
朝代：明
体裁：七言律诗

青山踏月喜重登，杖外云峰更几层。岭抱九龙连蜃气，天垂七宿乱渔灯。花枝劝饮宁须伎，竹院题诗不问僧。野蔌正佳堪一醉，万钱应巳笑何曾。
惠山和壁间陈静斋开府韵二首·其二
作者：彭孙贻
朝代：明
体裁：七言律诗

寻山却逐载花船，雨后春山色转妍。诗句吟成閒刻竹，茶经携得独临泉。林开皓月缘溪下，云湿孤峰扫石眠。兴尽欲归还惜别，河桥官柳更相牵。
惠山寺次邓原岳韵·其一
作者：彭孙贻
朝代：明
体裁：七言律诗

雨过梁溪水半黄，寻游踏遍古苔荒。杖头索醉频何惜，屐齿穿云湿末妨。阴壑泉鸣飞瀑出，惊雷甲坼乳茶香。因贪山月重登眺，林屋依微接渺茫。
惠山寺次邓原岳韵·其二
作者：彭孙贻
朝代：明
体裁：七言律诗

春水春山尽可怜，春游巳是落梅天。何来神女空留佩，未出尘寰便巳仙。空际楼台依绝壑，名园花竹届飞泉。非关杜宇催人去，惆怅河梁隔暝烟。
惠山泉上次姚少师荣公壁间韵二首·其一
作者：彭孙贻
朝代：明
体裁：五言律诗

石磴云泉合，山风绀殿开。题诗人巳去，怀古客重来。幽涧和烟汲，孤松带月栽。无因见高躅，一为酹行杯。
惠山泉上次姚少师荣公壁间韵二首·其二
作者：彭孙贻
朝代：明
体裁：五言律诗

寻幽过胜地，尚未木兰开。帝者师何在，山中月自来。佛龛分石坐，僧院乞花栽。却喜诗瓢满，还应胜举杯。
惠山泉上谒尊贤堂堂祀桑苧少游云林诸公
作者：彭孙贻
朝代：明
体裁：七言律诗

佳树清溪入院幽，祠堂春色为谁留。天容丘壑藏真隐，地写云林待胜游。画史茶经丹壁满，诗篇乐府綵毫收。漫将二品泉相酹，犹让诸君第一流。
愁雨
作者：彭孙贻
朝代：明
体裁：七言律诗

襆被携人卧上方，竹声同雨作凄凉。荒鸡冻咽三更梦，炉鸭眠消一夜香。归思未浓知酒力，诗禅不昧问空王。青鞋閒杀登高客，待拣晴云访石梁。
感春
作者：彭孙贻
朝代：明
体裁：七言律诗

草堂无日不春风，燕语莺啼各自工。鹦武病馀山瘴绿，樱桃梦后烛花红。月高梨院啼姑恶，雨滴银床报祍公。南北繁华零落尽，长于回首乱云中。
感春·其一
作者：彭孙贻
朝代：明
体裁：七言律诗

双燕初传鲤一缄，淹淹病酒压春衫。青山采药寻梅福，红雨调丝摘阮咸。三月莺啼消伏枕，五湖身事隐归帆。吾庐松竹青千仞，羞傍金门识狗监。
感春·其三
作者：彭孙贻
朝代：明
体裁：七言律诗

蛱蝶花开绕笔池，槿篱当户绿参差。千金己散悲囊剑，万事俱空只酒卮。上客于今尊狗盗，名流终自让牛医。颓垣灯火寒萧瑟，永夜清吟独赋诗。
感春·其二
作者：彭孙贻
朝代：明
体裁：七言律诗

柳絮成绵倒玉缸，醉中幽鸟唤山窗。酒人星散空燕市，才子风流予汉江。深树莺啼归远梦，小鬟花睡落寒缸。海天漠漠愁难渡，愿借琴高鲤一双。
感秋十二首·其一
作者：彭孙贻
朝代：明
体裁：古风

揽衣步行游，踯躅位岩阿。高山葛蔓蔓，盘石亦嵬峨。霜露悴百草，萧艾将奈何。黄花媚幽姿，时菊独妍华。绿叶被短隰，秀筱发寒柯。感此岁已晚，零雨怨蹉跎。启明西北流，匏瓜没长河。盛年不自持，哀乐常苦多。
感秋十二首·其七
作者：彭孙贻
朝代：明
体裁：古风

拾橡不自给，采菽来丘隅。长镵复短镵，秋蔬饱芜蒌。力弱愧深耕，一丁佐樵苏。辍耕还叹息，抱犊随村愚。刈穫贵及时，少壮在斯须。丰草美于稗，石田不如刍。曳耒怅归休，强饭终不愉。胡不振鳞鬣，乃蟠于潢污。
感秋十二首·其三
作者：彭孙贻
朝代：明
体裁：古风

愁人夜不寐，仰观天宇澄。明月出东井，河汉直如绳。秀葽鸣草间，寒露凄既凝。岁暮换衣带，萝薜谁为胜。明发志远游，驽冯不可乘。黄麈蔽天地，山川变丘陵。孤鸿栖朔风，贱子怀履冰。起问夜何其，鸣者乃宵蝇。
感秋十二首·其九
作者：彭孙贻
朝代：明
体裁：古风

不与物偃仰，犹以劳我身。无衣屡贸丝，拾火一负薪。麻鞋耻干谒，柴车非可巾。胡为曳毛褐，九顿丞相茵。不忍为此态，洧盘有隐鳞。飞为九垓雨，隐亦三江春。
感秋十二首·其二
作者：彭孙贻
朝代：明
体裁：古风

日出车隆隆，填我东门道。高衢贵人居，华轩夹羽葆。道傍轻薄儿，罄折共颠倒。奈何曲巷士，支户蓬不扫。沉饮非世情，浩歌伤怀抱。袖中一卷书，众毁言不好。衰兰在幽谷，不随群植槁。丈夫悲有怀，埋没同秋草。
感秋十二首·其五
作者：彭孙贻
朝代：明
体裁：古风

蕉生北牖下，因霜渐黄萎。竹惟不畏寒，竹花陨差差。无情有荣悴，有情能弗悲。相辞风雨霰，相娱竽瑟篪。良朋共晨夕，常苦隔山涯。谁能不惜别，皓首惋离居。
感秋十二首·其八
作者：彭孙贻
朝代：明
体裁：古风

贱不佩艾绶，高不理钓缗。进退谅有为，詹尹何足询。荣名在努力，弃置勿酸辛。浊酒虽未甘，聊以泽吾神。秋露夜团团，素月照城闉。入门成一笑，焉问谁主宾。欢饮道旧好，慰此平生亲。贱日我故人，贵日我故人。出门分手别，毋为岐路尘。
感秋十二首·其六
作者：彭孙贻
朝代：明
体裁：古风

秣马于河曲，将至洛水滨。洛阳多贵游，车辙阻要津。扫门傲不能，衒玉非所仁。掉首归去来，菰芦采秋莼。兴至閒命钓，独茧丝可纶。营管彼槁项，石火炊劳薪。
感秋十二首·其十
作者：彭孙贻
朝代：明
体裁：古风

晨风号树巅，游子惜秋晚。听此怆心魂，道长带孔缓。青枫在江浔，白露横夕坂。败荷起凉飔，衣之寒欲卷。沉吟无徒杠，蹇卫驱独返。
感秋十二首·其十一
作者：彭孙贻
朝代：明
体裁：古风

束发慕九州，意气如奔马。白眼竟无人，高歌和常寡。悠悠天壤间，沧海杯中泻。飘忽十年心，沦掷随梧槚。纡我九折途，迟我万间厦。虎伏于豕牢，壮士居人下。
感秋十二首·其十二
作者：彭孙贻
朝代：明
体裁：古风

意静不役梦，形累劳吾生。鹿豕可与游，荷蓑寝或行。忘欢乐乃足，外物斯身荣。何用同思妇，感此蟪蛄鸣。高掩两荆扉，素书可移情。虑澹绝百忧，群动自相撄。所不怿然者，一杯千载名。
感秋十二首·其四
作者：彭孙贻
朝代：明
体裁：古风

凉飙荐幽草，征鸟东南翔。人生多苦辛，儿女乃沾裳。短衣不我寒，疏麻为之粻。巾车从此去，旷野杳茫茫。坠地即晨星，非参则为商。兔丝守根株，征蓬飞四方。虽怀吾故丘，宁能恋榆枋。黄姑语织女，努力各相忘。
慕容自鲁企由谷歌
作者：彭孙贻
朝代：明
体裁：乐府曲辞

高楼十二重，交窗三十六。风吹不教开，那见颜如玉。
憨憨泉
作者：彭孙贻
朝代：明
体裁：五言绝句

磐石清泉下，能生隐者心。由来车马客，空羡白云深。
懊侬曲·其一
作者：彭孙贻
朝代：明
体裁：五言绝句

可怜姑恶鸟，啼著杨柳树。杨花愿飘扬，不爱衔着去。
懊侬曲·其三
作者：彭孙贻
朝代：明
体裁：五言绝句

昨夜梦归家，双桨石头下。江路不分明，五两健如马。
懊侬曲·其二
作者：彭孙贻
朝代：明
体裁：五言绝句

荷花自有心，杀藕丝难断。辛苦背面啼，底是嗔郎唤。
懊侬曲·其五
作者：彭孙贻
朝代：明
体裁：五言绝句

连日强梳头，挽髻坐当窗。懊恼乾鹊噪，唶唶语成双。
懊侬曲·其四
作者：彭孙贻
朝代：明
体裁：五言绝句

无端忽对镜，空留可恨容。落花作声息，吹向东南风。
戊子元旦书事·其一
作者：彭孙贻
朝代：明
体裁：七言律诗

市桥曲巷转槐衙，早起开扉候晓鸦。愁坐未容生好句，感时不敢说年华。门前旧雨稀投刺，窗外残梅有剩花。此去天涯休问讯，江南群盗正如麻。
戊子元旦书事·其二
作者：彭孙贻
朝代：明
体裁：七言律诗

南窗晴色上庭柯，鸟雀柴门未可罗。海内战场春事薄，江湖行路此生多。离怀定有登楼赋，兵兆先占缺饼歌。东郭众山山近海，待余归日筑烟萝。
戊子除夕·其一
作者：彭孙贻
朝代：明
体裁：七言律诗

茅篱曲巷守枯蓬，短发萧骚巳负公。出处无成嗟岁晚，兵戈未定愿年丰。何烦卜澨知无妄，总有文章只送穷。寂寂山翁拥炉坐，邻家燎火沸东风。
戊子除夕·其二
作者：彭孙贻
朝代：明
体裁：七言律诗

轻寒薄暮上重裘，砧杵山城入倚楼。小阁星河将尽夜，故人淮海未归舟。临风涕泪残红烛，寸草恩私报白头。欲去章江烽正急，凭高西望独悠悠。
戊戌元旦迎春·其一
作者：彭孙贻
朝代：明
体裁：七言律诗

永夜方残昼漏闻，桃苻綵胜竞纷纭。开门竹马春城满，倚槛天鸡曙色分。花信南枝回素萼，烟光东海接青云。掩关竟日辞宾谒，小楷黄庭仿右军。
戊戌元旦迎春·其二
作者：彭孙贻
朝代：明
体裁：七言律诗

东郊綵仗及元辰，宿雾初收紫陌尘。回鹘自呈胡旋舞，斗鸡犹学汉宫春。千金宝马回珠勒，十里妆楼拥丽人。独有草玄杨子阁，幽兰寂寂吐苔茵。
戊戌除夕稍谢责逋者浣花涤研口成自嘲
作者：彭孙贻
朝代：明
体裁：七言律诗

岁尽流光已暗新，敝裘半抵酒家缗。十年初了禽生硕，四壁徒嗟犬子贫。涤研晓云笼墨海，浣花瓶水照江春。春来预订探梅侣，携杖寻源更问津。
戎马错居列肆樵采绝迹多撤民屋扉几物以为薪时复夺民舟入乡需刍茭且及鸡犬近城园林斩伐殆尽墓无全树矣因有此诗
作者：彭孙贻
朝代：明
体裁：七言律诗

戎马纵横尽角哀，近郊菽麦半蒿莱。渐看断火成寒食，不为穿池己劫灰。古墓门烧高树尽，采薪人斸乱花来。荒凉市井多颓壁，无复柴扉带月开。
戏和封娄题曼倩偷桃像·其一
作者：彭孙贻
朝代：明
体裁：七言绝句

金马仙郎谪未回，蟠桃天上几回开。司花寄语三青鸟，莫放星精再四来。
戏和封娄题曼倩偷桃像·其三
作者：彭孙贻
朝代：明
体裁：七言绝句

自餐灵实己藏形，朱鸟窗前识巨灵。汉主何须怀果核，瑶池三度朔曾经。
戏和封娄题曼倩偷桃像·其二
作者：彭孙贻
朝代：明
体裁：七言绝句

窃得仙桃解驻颜，漫来游戏落人寰。他年索米长安市，应悔尘心坠世间。
戏和朗印上人咏松卵二首·其一
作者：彭孙贻
朝代：明
体裁：七言律诗

万岁青虬孕育成，马牙隐鬣散苍精。抱枝凤翼疑雌伏，带子龙鳞感湿生。日月二形林罅合，云霞百窍茗烟横。为君遍扫峰头实，荷担归来五石轻。
戏和朗印上人咏松卵二首·其二
作者：彭孙贻
朝代：明
体裁：七言律诗

抱实含虚百子藏，高岩云雨混阴阳。疾风惊坠危巢破，积雪累垂玉甲张。腹上梦生奇势出，山根珀迸涧毛香。知公不受秦封久，耻杂桐轮宦寺傍。
戏咏垆烟袅幔风
作者：彭孙贻
朝代：明
体裁：五言排律

博山垂幌外，暝色晚风催。篆缕初摇曳，帘波与溯洄。梦回低后枕，人倦避时台。敛馥行云小，凝香燕寝开。霏霏初散雾，漠漠不沾苔。此夜西窗月，情悰何处栽。
戏咏诸葛菜
作者：彭孙贻
朝代：明
体裁：七言律诗

丞相行师下蜀陲，尚留蔬植吐芳蕤。种来炎汉三分土，花亚成都八百枝。青亩送香春锁絮，紫英带露锦离披。伏龙卧处丛丛碧，想见躬耕抱膝时。
戏用子服弟九月四日韵
作者：彭孙贻
朝代：明
体裁：古风

丈夫二十非少年，麻鞋无耳缝绝缘。黄花入手秋苍然，布帽无恙身名全。低眉向人讵足怜，胡不把酒詶青天，清者自圣浊者贤。
戏题严子画菊·其一
作者：彭孙贻
朝代：明
体裁：五言绝句

南邻老君平，读易卧空谷。枯笔忽生花，淡写半丛菊。
戏题严子画菊·其二
作者：彭孙贻
朝代：明
体裁：五言绝句

彭泽真吾友，生平爱菊花。墨君无妙本，风叶动窗纱。
戏题杨海石画鱼作
作者：彭孙贻
朝代：明
体裁：古风

鱼游深水中，无人知其乐。君今何处访波臣，似泛寒汀共潺灂。风蘋烟藻逐意生，沉冥隐映各有情。含华坐对忘纸笔，泼墨未到皆空明。扬鬐拨刺见閒暇，或浮或沉信高下。鱼鹰窥壁去复来，良久始知真是画。前身髣髴游濠上，今日空亝兀相向。我非庄惠子非鱼，安识临流此清旷。杨生耽癖尤痴绝，日携茶具常愁渴。时人索书懒不应，每遭嗔詈仍怡悦。当其得意酒碗傍，落笔往往如轻狂。大鱼小鱼随腕出，嚼茗喷墨流青苍。腾身捲涛跳雷雨，风逆鳞甲俱开张。细者虾䱉璅螺蚌，无不生动穷毫茫。我割剡溪藤二尺，图得三头鲂鲤鲫。更须大幅写龙门，把赠骑鲸钓鳌客。
戏题金章所画·其一
作者：彭孙贻
朝代：明
体裁：七言绝句

云雨高唐祗梦中，人间何处貌能同。相看相忆曾相识，应在苧萝溪水东。
戏题金章所画·其三
作者：彭孙贻
朝代：明
体裁：七言绝句

推结孟光惟有德，投裾新妇祗无容。风流羽扇真名士，择配应知学卧龙。
戏题金章所画·其二
作者：彭孙贻
朝代：明
体裁：七言绝句

洛浦妖姬本自妍，云踪那得见飞仙。莫教枉杀毛延寿，妙处丹青故不传。
戴嵩画牛歌
作者：彭孙贻
朝代：明
体裁：古风

戴嵩之画师韩滉，规模不及徒萧爽。兰筋肉骨天貌奇，画牛独出穷殊想。同时仅推韩干马，雾鬣风鬃志倜傥。应知骏质自有神，不烦妙手为写真。拳毛矗耳迥殊绝，能与画笔争嶙峋。山中田牯牵泥靷，□跚盘躄花蹄印。牛毛落笔晰茧丝，能令喘污生神骏。石家偏辕飞笋舆，犁眉快駮竹脊疏。麟身驼质敌奔虎，大肉蛮肩唾墨猪。我曾饷黍行东畬，秧田曰出翻水车。篱边苍特貌閒暇，角如新月银蟾蜍。田家一犁春雨足，细笠牛衣草中绿。其间应着饭牛人，白石悲歌振空谷。书床短壁非牛屋，胡为卧抱双黄犊。子猷乌驳妙不传，滕王水㹀价百千。可怜斯画落伧手，未化毛龙飞上天。
扪虱
作者：彭孙贻
朝代：明
体裁：古风

夙昔骛远图，一往气超轶。逝将扫六合，焉事谋一室。风尘大漠起，日月忽巳匿。时贤改冠履，义士安斧锧。岂必怀此都，所耻在国恤。尚馀一顷田，岁俭犹种秫。穷贱非有营，荷锄吾道毕。作苦敢言勤，其雨庶草出。浩歌登高原，北望气萧瑟。投耒志不伸，解衣坐扪虱。
扬子洲
作者：彭孙贻
朝代：明
体裁：五言绝句

扬子洲前月，离人未觉愁。不因风雨夕，那识是孤舟。
扬州曲·其一
作者：彭孙贻
朝代：明
体裁：五言绝句

婀娜一相顾，含羞未能前。遗欢藕花子，侬自得人怜。
扬州曲·其三
作者：彭孙贻
朝代：明
体裁：五言绝句

浣沙吴女郎，临江出素足。相逢不得语，回眸背人瞩。
扬州曲·其二
作者：彭孙贻
朝代：明
体裁：五言绝句

高楼望江口，天尽阑干头。闻欢隔江去，流盻长江流。
扬州曲·其四
作者：彭孙贻
朝代：明
体裁：五言绝句

谁家女儿子，持镜照娇羞。今朝可怜色，扶病对梳头。
折得桃花
作者：彭孙贻
朝代：明
体裁：五言绝句

寒食多风雨，西邻是酒家。东风应笑客，空自对桃花。
折杨柳
作者：彭孙贻
朝代：明
体裁：七言绝句

袅袅含情送夕阳，又随行色上离觞。春风何事催人别，明日樽前是故乡。
折杨柳枝歌四首·其一
作者：彭孙贻
朝代：明
体裁：乐府曲辞

折柳持作鞭，驱回紫骝马。不须留君马，君自为奴下。
折杨柳枝歌四首·其三
作者：彭孙贻
朝代：明
体裁：乐府曲辞

织缣作襜褕，襜短才至髀。钱刀人有之，劝郎行仁义。
折杨柳枝歌四首·其二
作者：彭孙贻
朝代：明
体裁：乐府曲辞

柳枝易随风，无风亦袅袅。女儿十五六，易入人怀抱。
折杨柳枝歌四首·其四
作者：彭孙贻
朝代：明
体裁：乐府曲辞

高田种枯禾，不如菌生耳。嫁婿婿不怜，不如寡女子。
折杨柳歌辞五首·其一
作者：彭孙贻
朝代：明
体裁：乐府曲辞

并马横金鞭，意气各自有。相逢不相留，投鞭折杨柳。
折杨柳歌辞五首·其三
作者：彭孙贻
朝代：明
体裁：乐府曲辞

羌儿娶汉女，不作汉儿歌。汉儿学胡语，胡儿其奈何。
折杨柳歌辞五首·其二
作者：彭孙贻
朝代：明
体裁：乐府曲辞

斑骓戏赤岸，羌笛手中吹。可怜道上柳，送尽路旁儿。
折杨柳歌辞五首·其五
作者：彭孙贻
朝代：明
体裁：乐府曲辞

摩娑五尺刀，上有龙雀环。持环问消息，作客何须还。
折杨柳歌辞五首·其四
作者：彭孙贻
朝代：明
体裁：乐府曲辞

大泽羊千蹄，种盐五万石。秃驹不服皂，无钱底作客。
折杨柳行
作者：彭孙贻
朝代：明
体裁：乐府曲辞

四时自顺序，害气客其间。反舌不收声，君侧有谗言。陶唐后神圣，丞弼皆俊良。而犹畏侧佞，堲之庶事康。成汤旱自责，亦乃惧其昌。流言困周公，风雷始格王。威久任仲父，竖刁在后宫。秦霸以孟明，谝言覆西戎。菀菀十围柳，疾风僵路隅。微虫檗牙之，不能保根株。
折桂令二首 其一 怨情
作者：彭孙贻
朝代：明
体裁：词

多愁。况又经秋。睡皱衣篝。销瘦金彄。翠袖西楼。凝眸别酒，滴透江流。飕飕。渡头。衰柳难留。江口孤舟。邂逅相兜。倦绣相搂。生受绸缪。此后休休。
折桂令二首 其二 秋怀
作者：彭孙贻
朝代：明
体裁：词

旧游。乌桕西洲。红藕风柔。纤手箜篌。惟酒忘忧。今秋重九，依旧南楼。报仇。纯钩。七首封侯。皓首丹邱。蚁斗嬴刘。腐朽伊周。曾否回头。刍狗浮沤。
折桥
作者：彭孙贻
朝代：明
体裁：五言绝句

茆屋野桥上，炊烟小店开。道是白云起，恐防山雨来。
折梅
作者：彭孙贻
朝代：明
体裁：五言绝句

小立折梅花，春寒香寂寂。罗浮梦未归，漫劳吹玉笛。
折海棠
作者：彭孙贻
朝代：明
体裁：七言绝句

季家西府袅垂垂，殊觉河南减艳姿。飞燕玉环相对较，睡痕深浅费寻思。
抛杖憩回龙亭枕石卧泉上忽不觉至暝
作者：彭孙贻
朝代：明
体裁：五言绝句

寻山悦泉声，枕石茅亭卧。山风吹未醒，松鼠当人坐。
招诸子饮介石居海棠花下迟纬度不至·其一
作者：彭孙贻
朝代：明
体裁：七言律诗

名花香种出昌州，烂熳春风秉烛游。白堕飞觞初倒瓮，红笺押字各分阄。山为醒石何妨醉，鸟劝提壶不用糺。日暮相期人不至，酒酣当座擘箜篌。
招诸子饮介石居海棠花下迟纬度不至·其二
作者：彭孙贻
朝代：明
体裁：七言律诗

挥麈清言互唱酬，词人满座尽应刘。呼卢胜采俱枭雉，角韵牙签自校雠。破睡花神憨旖旎，寻春小蝶梦夷犹。却怜独闭空斋客，白石悲歌和饭牛。
招隐寺
作者：彭孙贻
朝代：明
体裁：五言律诗

松梧青一里，古甃石纡斜。招隐骚人句，藏书帝子家。风泉乱僧梵，雷树阂樵车。此地堪清啸，林端鸟不哗。
拜宋朱少章墓
作者：彭孙贻
朝代：明
体裁：五言律诗

马上惊题识，披榛拜俨然。清风樵采绝，遗事史书传。宿草眠香麝，幽花奠杜鹃。湖山馀恨在，北首望冰天。
拜新月
作者：彭孙贻
朝代：明
体裁：七言绝句

春光无限柳条边，画得新眉不敢怜。寂寂流萤人去尽，花前细语拜婵娟。
拨闷·其一
作者：彭孙贻
朝代：明
体裁：七言律诗

凭高北望意蹉跎，杨柳青青奈远何。杜宇总愁归客少，梨花空怨墓田多。山城夜永无横笛，塞马天寒欲渡河。谁可遣怀眠黯黯，沉冥三月梦中过。
拨闷·其一
作者：彭孙贻
朝代：明
体裁：七言律诗

江城堠火照更深，一望风烟半陆沉。鸟下战场荒故垒，鹊喧高树贺家音。关河渐隔波臣贡，离乱初悬死士金。月上女墙春草阔，入山何地辟孤林。
拨闷·其二
作者：彭孙贻
朝代：明
体裁：七言律诗

白门千里大江澄，烟火长干夜踏灯。官舍有怀虚对酒，名山空羡不如僧。故宫栖燕荒南内，王气成龙抱孝陵。闻道沉屖□正恶，石头巀嶪未堪凭。
拨闷·其二
作者：彭孙贻
朝代：明
体裁：七言律诗

莺啼燕语各间关，春信阐珊院落间。买剑切泥从客较，题书报雁望人还。嫣红浅药愁中老，锄菜长镵病后閒。明诏昨闻求隐逸，草茅贪卧自深山。
挽·思陵长公主
作者：彭孙贻
朝代：明
体裁：七言律诗

凤城春散晓烟中，天上名花坠朔风。东海波沉精卫去，南柯月冷大槐空。相从跨鹤追仙驾，何处乘龙泣故弓。遥望五陵松柏路，啼鹃犹绕上阳宫。
挽无住戒和尚
作者：彭孙贻
朝代：明
体裁：五言律诗

削发逃人境，幽栖寄净明。亡臣宜一死，此地得无生。灰灭丹心冷，名藏白社轻。惭余犹短鬓，俛仰不胜情。
挽歌·其一
作者：彭孙贻
朝代：明
体裁：古风

首夏繁百卉，丘垄自萧条。晨征出南郭，素骥鸣不骄。送我平生友，长此别远郊。柳车驾以驰，刍灵互消摇。哲士为粪壤，万古隔市朝。司命胡不仁，夷蹠一蓬蒿。酹子盈樽酒，畴昔托久要。羽爵空复陈，言笑良已遥。汍澜沾庶草，陨霰伤春条。
挽歌·其二
作者：彭孙贻
朝代：明
体裁：古风

念与子为友，不异埙与篪。在昔共出处，乱共隐茅茨。奈何白杨路，掩此青云姿。幼妻泣道傍，啼杀两孤儿。要言不复闻，良会无前期。岂不怀令名，金石谅莫亏。戎马阻近圻，素车怅何之。黄肠一凭恸，祝予非吾私。流涕望北邙，郁郁以累累。
挽节隐先生朱徵君·其一
作者：彭孙贻
朝代：明
体裁：五言律诗

人物论耆旧，云亡惜老成。逃秦商四皓，辞汉鲁诸生。知已樽中酒，他年身后名。甘泉里中水，从此向谁清。
挽节隐先生朱徵君·其三
作者：彭孙贻
朝代：明
体裁：五言律诗

屈指平生恨，俱宜付酒卮。逃禅非佞佛，愤世寓填词。谁为渊明诔，无惭有道碑。城西郑公圃，魂魄想栖迟。
挽节隐先生朱徵君·其二
作者：彭孙贻
朝代：明
体裁：五言律诗

夙昔多前辈，于今觉汝贤。狂歌接舆去，骂座灌夫偏。隐有辟纑妇，贫无负郭田。先朝高士传，迟尔定长编。
捉搦歌四首·其一
作者：彭孙贻
朝代：明
体裁：乐府曲辞

犁中偾辕巳生犊，麻秸煮饭反为粥。翁姥抱孙犹反目，老女出嫁阳复哭。
捉搦歌四首·其三
作者：彭孙贻
朝代：明
体裁：乐府曲辞

羖毛为坛未堪卧，阿婆无裈连夜作。二八女儿当窗坐，可怜照井成一个。
捉搦歌四首·其二
作者：彭孙贻
朝代：明
体裁：乐府曲辞

粪壤种花妍亦丑，织成单绞不掩肘。姊犹无婿弟纳妇，机绞低头怨阿母。
捉搦歌四首·其四
作者：彭孙贻
朝代：明
体裁：乐府曲辞

鸡飞上树狸入臼，后园竹秃为敝帚。有女不嫁空多口，不怨阿母但怨舅。
掉头行
作者：彭孙贻
朝代：明

黄金台成凡马至，骅骝騄耳俱逡巡。凌云词客新得意，骄嘶高马胡由驯。彭郎掉头仰天笑，翻身归钓西山鳞。鲈鱼正肥莼菜熟，痛饮三日梨花春。狂来忽走诸山上，海水一杯莽相向。观潮起色仆未能，文园卧病人亡恙。世上文章那足论，穷途意气轻相让。丈夫落落非失意，乾坤尚有容汝地。或可披裘大泽中，不然去采湘江芰。龌龊毋为妻子羞，清狂不畏时人忌。长安第宅高比天，须臾乌雀罗秋烟。黄金横印何赫奕，指顾牛羊上墓田。以兹感慨更投笔，曳杖归山抱犊眠。
掉头行
作者：彭孙贻
朝代：明
体裁：古风

黄金台成凡马至，骅骝騄耳俱逡巡。凌云词客新得意，骄嘶高马胡由驯。彭郎掉头仰天笑，翻身归钓西川鳞。鲈鱼正肥莼菜熟，痛饮三百青梨春。狂来或走诸山上，海水一杯莽相向。观潮起色仆未能，文园卧病人亡恙。世上文章那足论，穷途意气轻相让。丈夫落落非失意，乾坤尚有容汝地。或可披裘大泽中，不然去采湘江芰。龌龊母为妻子羞，清狂不畏时人忌。长安第宅高比天，须臾鸟雀罗秋烟。黄金横印何赫奕，指顾牛羊上墓田。以兹感慨更投笔，曳耒归山抱犊眠。
探梅小憩朱二子于胥川草堂
作者：彭孙贻
朝代：明
体裁：古风

乘春探早梅，恒雨淹韶令。信美憩兹园，䆗窱非一境。白云冠幽薜，翠筱被回磴。叶候宿羽啼，凌寒伏鳞定。阴厓负馀暄，阳萼弄孤靓。千虬欹岩枝，万玉夹池镜。户藓拒来辙，林吹惬往听。以此泉石娱，傲彼轩盖盛。繁卉无冬春，澄怀离喧静。弹琴友桑扈，诣岳谐禽庆。烟霏既云夕，咏歌良未竟。重游申前期，庶以展佳兴。
掩关
作者：彭孙贻
朝代：明
体裁：五言绝句

春风自东来，为我掩竹扉。草堂坐终日，花影摇人衣。
掩关
作者：彭孙贻
朝代：明
体裁：七言律诗

物华空为报芳晨，幽事惟将水石亲。径草渐回经岁绿，瓶梅煖坐一枝春。盆花影正知亭午，书卷香残起欠申。久已掩关辞剥啄，邻家綵胜自争新。
携李钟佽飞为尊慈项孺人乞言为寿
作者：彭孙贻
朝代：明
体裁：七言律诗

斑管新编续古图，门风钟郝冠寰区。常教陶侃留宾数，却笑茅容款客疏。九月佩茱萦綵服，三山献寿指方壶。登堂尽是知名士，太央占星聚有无。
摄山
作者：彭孙贻
朝代：明
体裁：五言律诗

岩栖怀宿昔，登跻及春天。屡憩孤云没，将飞众壑悬。群山归宿雨，远色见江烟。独往无人识，长歌落日前。
摘佛见笑数朵供佛戏拈小句·其一
作者：彭孙贻
朝代：明
体裁：五言绝句

我是拈花人，谁为散花女。花谢又花开，山禽无一语。
摘佛见笑数朵供佛戏拈小句·其二
作者：彭孙贻
朝代：明
体裁：五言绝句

摘花供绣佛，花影为飞翻。庭花自解语，我佛久忘言。
放舟湖心亭
作者：彭孙贻
朝代：明
体裁：五言律诗

秋水杳无际，轻舟信所之。偶来沙渚上，似与野鸥期。尘事此中尽，烟波到晚宜。归迟迟明月，击汰咏江蓠。
放舟烟雨楼下
作者：彭孙贻
朝代：明
体裁：五言律诗

傍晚凉飔发，回帆一放船。鸥眠菱角溆，荷乱水红天。秋意蝉先觉，波光月未全。兴馀无限思，多在石阑前。
放蟋蟀
作者：彭孙贻
朝代：明
体裁：古风

病起百不娱，呼儿失蟋蟀。编竹以为笼，饲之芡与栗。绿腰跃长股，怒臂相决病。怜此壮盛心，猛志见跳佚。嗟我何摧颓，感时恒自失。夜短常愁永，虫声况瑟瑟。虫声一何悲，使我愁难毕。开笼会纵汝，深草富蓬室。
放鹘乐
作者：彭孙贻
朝代：明
体裁：七言绝句

上林兔乳草根肥，綵队明妆出打围。抛鞚髻偏成坠马，红衣一点鹘争飞。
放鹤洲
作者：彭孙贻
朝代：明
体裁：五言律诗

篱落遮樵径，林扉缠古藤。入门唯见竹，扫叶忽逢僧。茶气生残灶，波光动采菱。渔家堤柳外，落日挂鱼罾。
敷文研山红紫牡丹种甚佳各赋一诗
作者：彭孙贻
朝代：明
体裁：五言律诗

研山台上卉，颊黛弄芳菲。国色深含醉，花神浅赐绯。妍分朱露滴，香乱伎人衣。可比红儿似，罗家见亦稀。
斋中不寐有感
作者：彭孙贻
朝代：明
体裁：七言绝句

雨歇高堂梦宛然，鄂君绣被袅馀烟。独怜纸帐梅花下，孤负孤眠十二年。
斋中玉兰花放登楼眺赏弥日
作者：彭孙贻
朝代：明
体裁：七言律诗

高阁含空面翠微，当轩玉树雪馡馡。晴光入座明书幌，皓月流天弄夕晖。香落笔床芬燕几，静临苔石点琴徽。花时更喜无风雨，终日清吟自掩扉。
斋卧偶成·其一
作者：彭孙贻
朝代：明
体裁：五言绝句

风定络纬语，晚凉池馆生。萧萧响高树，半巳作秋声。
斋卧偶成·其二
作者：彭孙贻
朝代：明
体裁：五言绝句

万叶喧高林，却疑过山雨。夜起自移花，方知风在树。
斗室
作者：彭孙贻
朝代：明
体裁：七言绝句

丈室空濛水石间，当轩客去鸟飞还。独看画壁云千片，正是江南雨后山。
斜桥晚眺
作者：彭孙贻
朝代：明
体裁：七言律诗

桑柘离离拂钓竿，野桥芳草独凭阑。云归天目轻阴变，山入吴兴黛色残。乳燕泥乾蚕月雨，楝花风过麦秋寒。深林一带新篁满，直上千峰制箨冠。
断桥夜眺
作者：彭孙贻
朝代：明
体裁：七言律诗

长堤疏柳淡烟笼，杳霭湖光漾远空。水浸楼台灯火外，露寒人影月明中。星河远挂衔山树，栖鸟低翻渡渚风。夜冷欲还眠未得，更持双榼叩黄公。
断桥残雪
作者：彭孙贻
朝代：明
体裁：五言律诗

春至雪消迟，湖光霁后奇。云分两高色，寒立万松枝。坐石僧同冷，寻梅屐屡欹。清游殊未已，吟遍白公堤。
断饮
作者：彭孙贻
朝代：明
体裁：古风

古道日凋丧，谁复饮其淳。邈矣羲皇上，万古有馀春。幽忧值世乱，韬精乃全身。衰年肺病俱，惧以伐吾真。聊复远杯杅，踵息养至醇。为我谢嵇阮，煮石以为邻。
新园
作者：彭孙贻
朝代：明
体裁：七言律诗

亭台馀址野田分，废沼衰荷乱水文。相国祠堂蛛网合，山僧钟磬竹桥闻。苔莓石老眠苍兕，枳棘花开点暮云。惆怅旧游丝管地，西风黄叶下纷纷。
新婚别四首嘲子羽弟·其一
作者：彭孙贻
朝代：明
体裁：七言绝句

流苏羽帐贴飞凰，并蒂莲开紫玉房。惯是独眠憎绣被，合欢新样织鸳鸯。
新婚别四首嘲子羽弟·其三
作者：彭孙贻
朝代：明
体裁：七言绝句

百鍊金彄映骨寒，别时留取赠君看。离愁绕指柔肠转，红箸春尖不忍弹。
新婚别四首嘲子羽弟·其二
作者：彭孙贻
朝代：明
体裁：七言绝句

别语丁宁屏侍儿，恨无芍药寄将离。双分臂上金条脱，莫忘嗔郎挽臂时。
新婚别四首嘲子羽弟·其四
作者：彭孙贻
朝代：明
体裁：七言绝句

兰釭花落烬烟低，铁马丁东乌夜啼。可奈愁多禁漏永，从今不恨汝南鸡。
新月
作者：彭孙贻
朝代：明
体裁：五言绝句

虚廊见新月，欲暝尚凭阑。却笑关山客，偏愁独自看。
新柳
作者：彭孙贻
朝代：明
体裁：七言律诗

风鬟乍栉浅垂鬈，蹙损春愁画未全。明绿薄匀螺黛染，淡黄新擘露分笺。栖鸦残带初更月，禁火寒拖一缕烟。恼乱荑人幽睡起，清波娇涩盻嫣然。
新柳·其一
作者：彭孙贻
朝代：明
体裁：七言律诗

莺梦娇寒晓不醒，露痕淡淡带三星。牵愁百舌啼如剪，罥恨游丝袅未停。芳草闷添孤袖绿，远山半写两眉青。柔条容易芳菲歇，莫待春深怨短亭。
新柳·其三
作者：彭孙贻
朝代：明
体裁：七言律诗

鸭绿池塘草正齐，碧云剪剪映长堤。流澌破绿永堪织，梅乳含酸眼欲迷。拾翠玉人矜斗草，踏春倡女衒留题。风流才子章台畔，才唱青青黛已低。
新柳·其二
作者：彭孙贻
朝代：明
体裁：七言律诗

轻颦含怨写灵芸，淡扫新蛾瘦一分。紫笛嫩寒吹暮雨，红亭小螺舞春云。燕姬双带香初结，蚕妾三眠草易焄。应是陌头多惹恨，画眉夫婿故殷勤。
新柳·其五
作者：彭孙贻
朝代：明
体裁：七言律诗

绿镜亭亭一片云，芳姿淡冶秀无群。低描屏几横山字，暗拂湘帘动水文。束素细腰金缕重，轻寒纤手玉笙煴。河梁春色添离恨，悔唱阳关手易分。
新柳·其四
作者：彭孙贻
朝代：明
体裁：七言律诗

晴霭丝丝淡亦浓，未随啼鴃恼东风。旗亭曲度双鸦色，玉琯词镌百子琮。露冷鸭烟沉细篆，人归峡两溅轻容。清尊莫惜寻春晚，神女祠前己暮钟。
新淦道中望玉笥山
作者：彭孙贻
朝代：明
体裁：七言律诗

三十三峰秀入云，洞天深处渺无群。金川月落清江隐，玉涧溪流过峡闻。仙女晚归林窈窕，真人古宅草氤氲。何年一访南昌尉，猿鹤应知旧隐君。
新秋出北郭访南音和尚和尚为设瓜果饭蔬并和匡庵五诗见寄倒押元韵韵续连珠呈印南老·其一
作者：彭孙贻
朝代：明
体裁：五言律诗

逃名来海曲，行迹久尘埋。阴藓生蜗角，寒沙出鲎牌。无心拈白棒，随意歇青鞋。煨芋山中客，从公又乞斋。
新秋出北郭访南音和尚和尚为设瓜果饭蔬并和匡庵五诗见寄倒押元韵韵续连珠呈印南老·其三
作者：彭孙贻
朝代：明
体裁：五言律诗

禅房下松鼠，争饭向沙弥。莫理三生案，何烦百丈规。诛茅欣有托，买隐笑无资。且汲寒泉饮，铜瓶手自持。
新秋出北郭访南音和尚和尚为设瓜果饭蔬并和匡庵五诗见寄倒押元韵韵续连珠呈印南老·其二
作者：彭孙贻
朝代：明
体裁：五言律诗

斋馀仍散步，策杖竹林前。为问石头石，来乘船子船。新秋生岸苇，残暑褪池莲。相向浑忘语，天龙一指禅。
新秋出北郭访南音和尚和尚为设瓜果饭蔬并和匡庵五诗见寄倒押元韵韵续连珠呈印南老·其五
作者：彭孙贻
朝代：明
体裁：五言律诗

庵际何所有，开门七事无。沉瓜飧冻玉，采涧饭雕胡。白社人同往，寒山兴不孤。唱詶忘主客，斜日下城隅。
新秋出北郭访南音和尚和尚为设瓜果饭蔬并和匡庵五诗见寄倒押元韵韵续连珠呈印南老·其四
作者：彭孙贻
朝代：明
体裁：五言律诗

持取机锋捷，争先似手谈。拈来花一笑，印取月孤含。潮至随哀梵，樵归及晚参。邻家谁设供，拈话问烧庵。
新笋
作者：彭孙贻
朝代：明
体裁：五言律诗

昨夜春山雨，长镵早出林。斸云龙甲坼，餐玉粉英侵。快嚼难胜口，虚中得素心。槎枒生肺腑，胸次日清阴。
新茶
作者：彭孙贻
朝代：明
体裁：五言律诗

雨后惊雷荚，吴兴日铸前。一旗初展绿，三沸了无烟。香色空诸蕴，诗文妙入禅。楝花风外味，难为世人传。
旅庵即事六首和黄梅南音和尚其上座无畏坐脱于盐和尚至盐送之故及·其三
作者：彭孙贻
朝代：明
体裁：五言律诗

禅扉聊信宿，行脚且随缘。夏潦鸣山蛤，秋畦种木棉。露华莲渐侧，云润菌逾鲜。燕坐忘寒暑，西风何处蝉。
旅庵即事六首和黄梅南音和尚其上座无畏坐脱于盐和尚至盐送之故及·其二
作者：彭孙贻
朝代：明
体裁：五言律诗

千山云湿外，插槿结茅庵。院碓留心印，邻灯罢手谈。煮麋怜灶破，瀹茗识泉憨。幽事堪题壁，诗筒约共探。
旅庵即事六首和黄梅南音和尚其上座无畏坐脱于盐和尚至盐送之故及·其五
作者：彭孙贻
朝代：明
体裁：五言律诗

结庐还负郭，水竹翳池隍。此地有高座，何烦诣上方。风林禽剥啄，阴雨电腾骧。尽付无闻见，冥心入混茫。
旅庵即事六首和黄梅南音和尚其上座无畏坐脱于盐和尚至盐送之故及·其六
作者：彭孙贻
朝代：明
体裁：五言律诗

柴门支石掩，野卉倚阶栽。禅自同枯木，人应到大梅。风生丛竹筱，云积乱山堆。已忘身为旅，时时扫径苔。
旅庵即事六首和黄梅南音和尚其上座无畏坐脱于盐和尚至盐送之故及·其四
作者：彭孙贻
朝代：明
体裁：五言律诗

绳床枯坐处，无处说无生。曲径寡人迹，閒门见物情。林空闻果坠，水静息蛙鸣。总未离詶应，流云自送迎。
旅庵寻古峰上人云雪涛长老在其舍他出遂不遇古峰烹林笋点茗食饱乃题壁
作者：彭孙贻
朝代：明
体裁：五言律诗

相寻逢所忆，乞食又山城。花尽月将杪，坐深潮始生。樵风过梵呗，鸟迹点经行。一饱春林雨，清机纵复横。
旅怀
作者：彭孙贻
朝代：明
体裁：五言绝句

风光何处好，草木弄春晖。可怜千里客，未换薜萝衣。
无事
作者：彭孙贻
朝代：明
体裁：五言律诗

羁人秋历历，孤坐自成哀。小巷如山僻，空庭只鸟来。书催蕉纸尽，句报藕花开。从此吾归去，西风满钓台。
早发句曲至金陵
作者：彭孙贻
朝代：明
体裁：古风

晨发古句曲，残月犹纷纷。冈峦曳春姿，明灭烟雨文。天际片霞出，秀骨不可群。三峰缥缈间，挥手揖茅君。我隐沧海渚，十年不入尘。大药功未就，毛齿含清芬。乱馀被人事，多难策微勋。谒帝金门侧，□马涉江濆。默默愧形役，高鸿翔紫雯。逝当谢北阙，还山弄白云。
早发晋陵望锡山
作者：彭孙贻
朝代：明
体裁：七言律诗

短棹翩翩发晋陵，汀花溪柳散炎蒸。孤蓬客鬓秋先动，小暑山泉夏亦冰。去路江天横白鸟，晓行残月挂苍藤。遥看扬子风波恶，却羡渔舟自采菱。
早发见庐山
作者：彭孙贻
朝代：明
体裁：七言绝句

孤帆天际下西吴，雾里看山澹欲无。似卧石梁三峡畔，不知枕上是匡庐。
早发鄱湖
作者：彭孙贻
朝代：明
体裁：七言律诗

大江风雨片帆开，巨浸稽天入望回。五老参差烟树合，二孤明灭白云来。楼船尚忆沉戈日，高阁谁占作赋才。南望潇湘更无际，归鸿欲下自徘徊。
早春舟行入吴风雨龙见有作
作者：彭孙贻
朝代：明
体裁：古风

北风横吹大鱼立，天际蜿蜒白龙出。移山倒海不复难，尽捲云雷起山泽。具区以南沪渎东，长波万古开洪濛。绿蓑弄艇者谁子，咫尺五湖收钓筒。虾䱉跳踉蛙黾笑，尔辈嚄唶谁为功。山川战斗改浑噩，神鬼叵测随丰隆。已惊陵谷失牝牡，遂先幽蛰驱鳞虫。我欲拿舟适吴会，坌合春阴若车盖。船舷天际笠泽傍，菰蒋风乱滮湖外。倚蓬神王啸复歌，笑判七尺从鼋鼍。群阴久自怨恒雨，世路忽复成风波。泥蟠蠖伏终有待，万类变化何其多，龙兮龙兮奈尔何。
早春风雨同弟望饮潘户侯道旃所长歌见意
作者：彭孙贻
朝代：明
体裁：古风

潘侯文弱如处子，匹马曾驰数千里。江南豪侠通交游，亡命探丸借名氏。囊头榜掠肤无完，满面刀瘢身不死。归来解印辞故侯，溷迹屠沽时卖豕。黄衫野衲相招呼，其中击筑半酒徒。醉向僧寮雪色壁，豪吟信手纵横涂。今春风雨无以娱，扶屐招我倾一壶。我今蔬食师浮屠，长斋断肉久矣夫。縳鸡不烹剖木奴，鲑菜蹲鸱菽笋蒲。阿弟兴会不减吾，饮若涸泽双鹈鹕。主人先醉客未起，藏钩决胜心胆粗。君看车磔多卿相，只今不醉何为乎。如泥烂醉且归去，城南早鸦啼着曙。
早秋
作者：彭孙贻
朝代：明
体裁：七言律诗

行藏已定废论文，未卜青山卧白云。久学无生逃万物，可堪后死属诸君。江州有约寻元亮，楚国何年报伍员。去矣家园松菊好，西风满地雁纷纷。
早行
作者：彭孙贻
朝代：明
体裁：五言律诗

鸡声幽巷尽，桑柘展晨光。陌草明新露，人烟入早凉。鸟醒啼缱绻，月倦落回翔。归去草堂静，胡琴拂隐囊。
昌邑城
作者：彭孙贻
朝代：明
体裁：五言绝句

下马昌邑城，荒城今巳废。无复昔时人，寥寥惟犬吠。
明下童曲二首·其一
作者：彭孙贻
朝代：明
体裁：乐府曲辞

柘弓黄桑靶，流电相辉霍。侧身避金凡，弹杀云中雀。
明下童曲二首·其二
作者：彭孙贻
朝代：明
体裁：乐府曲辞

仙童年八百，雪作红肌肤。不愿寿万岁，长愿侍明姑。
昔昔盐
作者：彭孙贻
朝代：明
体裁：古风

秾李俱言笑，芳桃本自夭。熏炉寒夜夜，画镜泪朝朝。宜男赠丹棘，多子捣红椒。眉新方上翠，靥避欲添潮。双声歌婀娜，十五隐妖媱。生憎留屈戌，孤负听啼么。对月羞罗幕，因更恨丽谯。丁环徒解索，甲桂未须烧。不忆杨花婿，空怜柳叶腰。还应悲葱草，无复惜河桥。
昔游蒲亭�舍有甘蕉数株风雨凄其颇增乡思还山之后久废人事蕉窗夜卧风雨如昔忽忆旅游因成二绝·其二
作者：彭孙贻
朝代：明
体裁：七言绝句

石栏井畔两三枝，滴沥空阶到枕迟。却忆故人湓浦上，蒲亭风雨对床时。
春事
作者：彭孙贻
朝代：明
体裁：七言律诗

脩篁十个半林茶，采撷春菘煮露芽。插槿预为兰定界，补泥新与燕移家。钩帘忽桂初三月，品水新烧第一花。午睡未醒山鸟唤，木兰花下日西斜。
春分日赋得春光九十今将半
作者：彭孙贻
朝代：明
体裁：七言律诗

梅蒂含胎杏粉融，艳阳多半费春工。蛾眉再吐三分月，花信低翻廿四风。乱落樱桃红雨后，平添画漏玉壶中。韶华恐逐流莺老，莫放金尊一日空。
春分社日雷雨
作者：彭孙贻
朝代：明
体裁：五言律诗

卧病春将半，空斋午未开。杏花淹宿雨，笋箨迸轻雷。旧社无人问，幽栖只燕来。吾生谢行药，且复付衔杯。
春前一日
作者：彭孙贻
朝代：明
体裁：七言律诗

幽客不知谁氏腊，寒梅开后即为春。且抛史上千秋业，未放花前□日颦。诗卷编年同野历，山林避地老遗民。独怜古薜真知己，不逐韶华满眼新。
春夜庭际眺月
作者：彭孙贻
朝代：明
体裁：古风

夜色浩无际，月轮才可中。絪缊淑气交，卉物皆舂融。积雨涤氛埃，一洗尘宇空。步檐望列宿，烂然西以东。纤阿御寒晖，纯纩拂景风。无以鬯幽绪，朱弦理孤桐。岂不惜年岁，隐矣复何庸。欲言寡予和，高斋闻远钟。
春尽晚归·其一
作者：彭孙贻
朝代：明
体裁：五言律诗

昏鸦先晚宿，野屐送春归。士俗兰为瘦，山多遁亦肥。残花飘鄂不，孤愤续韩非。望帝三更泪，荒茅未可依。
春尽晚归·其二
作者：彭孙贻
朝代：明
体裁：五言律诗

避俗惟高枕，酣眠代百游。赋羞投佝监，隐不衒羊裘。买棹寻销夏，张屏对武秋。手谈终几局，春已去西楼。
春归曲
作者：彭孙贻
朝代：明
体裁：五言绝句

折柳一相别，听莺几处愁。含情送春去，犹上望春楼。
春日二董一陆见访
作者：彭孙贻
朝代：明
体裁：古风

凿□谢轮鞅，日晏栉未理。既鲜宾从驩，跌宕惟文史。縄枢款谁欤，启阖见三子。晨光映巾帻，藻论溢唇齿。怀袖出素书，摛词烂何绮。大雅曰沦丧，吾衰亦久矣。愧无要眇言，可以詶彼美。朱凤在岩阿，文麟布仁趾。吐节叶宫商，含徽激流徵。神解谅有属，宁虞孤弦毁。阳春再三叹，清吹为君起。
春日奉谒历代先将军墓有述
作者：彭孙贻
朝代：明
体裁：古风

元政既不纲，群雄各虎视。将军翼真龙，拔剑奋淮泗。渡江十二叶，勋伐铭带砺。奈何天步艰，遑惜祖功坠。国覆族几湛，云谁恤忠义。藤花袅墓门，獾子出荒隧。岂无樵采禁，本支顾憔悴。贫者以贸薪，削柹满筐篑。徒存石羊马，渐减梧槚樲。揽涕扫幽阡，凄然发深喟。
春日寻梅行张沈二园诗呈二公
作者：彭孙贻
朝代：明
体裁：古风

经年惬幽居，于世寡詶应。首春始行园，及此云物胜。微暄初负旭，馀霰犹被径。披榛入深筱，萦步寻危磴。攀条睇业梅，朱萼吐已莹。朝曦栖鸟悦，凝冱潜鲔定。空籁发林端，邻笛娱幽听。人外观物情，寰中得佳兴。于焉薄轩冕，谁能就羁镫。瑶华倘可析，愿言相持赠。
春日山行·其一
作者：彭孙贻
朝代：明
体裁：五言律诗

不尽攀跻□，穿林更远寻。烟横诸岭断，天入万松阴。岸帻眠幽磴，衔杯狎野禽。由来高尚士，空抱薜萝心。
春日山行·其二
作者：彭孙贻
朝代：明
体裁：五言律诗

鹰岫云容紫，蛟关海气黄。凭高坐磐石，极目尽春光。苦竹穿泉穴，闲花绕战场。无人识幽恨，倚杖竟斜阳。
春日登西郊浮屠图复观侩房倒影作
作者：彭孙贻
朝代：明
体裁：古风

万山落日凌倒景，振袖扶阑风力猛。足底平看出地云，忽掣斜阳落人影。一点粘天飏纸鸢，高于小鸟没苍烟。援毫题字盈绝顶，海气摇笔蛇龙旋。凭阑长啸海波涌，角鹰呼风天地动。高舂三尺巳无痕，掉臂下天意犹勇。下方烟树晚苍苍，行吟重过朗公房。石桥流水閒吠犬，深林啼鴂眠幽篁。山僧对客忘主客，相逢不揖相携入。庭际浮图倒影来，桐窗半掩开西壁。七盘隐映何玲珑，还惊阿育留神功。凭虚如坠最高顶，胡为匡坐绳床中。松轩寂寂春阴暖，塔院松涛吹茗碗。相对昙摩壁观深，倚檐优钵飞花满。月上疏钟破夕曛，壁间风铎静疑闻。相将归踏落花去，回首香台生白云。
春日登远人楼
作者：彭孙贻
朝代：明
体裁：七言律诗

俯槛群山展画看，縠池风皱柳丝寒。好啼幽鸟行相答，避蝶飞花落未安。桃坞绯烟薰夕照，石林晴绿晕空阑。春光一片围村树，不放归云过远峦。
春日行海上
作者：彭孙贻
朝代：明
体裁：六言诗

春潮欲雨不雨，海市半林半山。似载米家书画，张来水墨云间。
春日行海上
作者：彭孙贻
朝代：明
体裁：古风

首春景物丽，溟渤净于濯。苍茫眺越峤，列扆横磊荦。神飙微澜生，沤鸟以游啄。云帆一超越，水碧纷可握。登高望川原，阡术自绵邈。欲摅旷士忧，谁喻静者乐。林泽渺无营，潜隐志弥确。方怀蹈海耻，宁忍污涂浊。陆沉浩长慨，兹意畴为暴。
春日过丰溪留饮盛氏草堂不寐成十二韵
作者：彭孙贻
朝代：明
体裁：五言排律

薄暮扁舟至，茅堂破寂寥。疏星低野树，残月上溪桥。儿女添灯闹，花枝向客骄。八门群鹊噪，中坐百壶消。几席论文静，琴樽托兴遥。河山怀旧友，车物想前朝。往事真惩艾，含辛尚握椒。真人无白水，苛政有青苗。不寐听邻柝，空梁见斗杓。田蚕照馀火，沙鹭带归桡。老矣徒蒿目，安能更折腰。朱华相折赠，何以报琼瑶。
春日过伍胥庙
作者：彭孙贻
朝代：明
体裁：七言律诗

伍员祠庙枕孤林，碧藓朱门草色深。石濑野棠临砌发，高天鹳雀过湖阴。江流犹向吴宫去，古剑谁论国士心。我自避�归楚水，菰芦春色有悲吟。
春日过伍胥庙
作者：彭孙贻
朝代：明
体裁：七言律诗

伍员祠庙枕孤林，碧藓朱门草色深。石濑野棠临砌发，高天鹳雀过湖阴。江流犹向吴宫去，古剑谁论国士心。我自避𠆩归楚水，菰芦春色有悲吟。
春月
作者：彭孙贻
朝代：明
体裁：五言律诗

三五清晖满，楼台皓魄妍。隔花偏隐约，照舞更婵娟。少妇空凝望，离人更不眠。惟应夜游客，灭烛绮罗前。
春望曲
作者：彭孙贻
朝代：明
体裁：七言绝句

东风双骑踏平沙，三月光风蕙吐花。肠断高楼捲帘坐，马蹄归去入谁家。
春柳八首·其一
作者：彭孙贻
朝代：明
体裁：七言律诗

落落疏星夜色昏，月移新影下长门。晓寒莺谷楼台静，日暖龙池雨雪浑。不放飞花愁荡子，故教芳草怨王孙。天涯到处生离恨，岂独深宫有泪痕。
春柳八首·其七
作者：彭孙贻
朝代：明
体裁：七言律诗

吹绿条风上绮疏，草寒花暖影徐徐。沿堤水阔新调马，绕涧丝长夜网鱼。唤渡欲迷青雀舫，怜香小驻碧油车。横塘日暮无人见，清唱菱歌思有馀。
春柳八首·其三
作者：彭孙贻
朝代：明
体裁：七言律诗

红亭阿亸碧云消，锦缆牵风送画桡。青海夜翻春水曲，黄河浪捲雪花潮。纹波鸳渚烟如织，冰泮鲛丝冷似绡。为语广陵堤上月，漫将疏影倚吹箫。
春柳八首·其二
作者：彭孙贻
朝代：明
体裁：七言律诗

池塘新绿涨平川，碧浪潆洄拂绮筵。为爱春风常起舞，因贪纤月未成眠。金消一缕娇无力，翠扫双蛾淡可怜。试拟青葱诸玉树，长杨赋客在甘泉。
春柳八首·其五
作者：彭孙贻
朝代：明
体裁：七言律诗

碧树森森乌夜啼，吴侬门外数行齐。御沟夜静春难晓，歌舞楼空月易低。南浦绿波惟一色，芳郊细雨不沾衣。东风尽日长安道，为送征人又向西。
春柳八首·其八
作者：彭孙贻
朝代：明
体裁：七言律诗

芳潭弄影水清空，饮涧长桥落綵虹。洗刷青山飘过雨，招摇白鹭送归风。暗添疏荫留行客，净捲游丝任钓翁。昨夜小池增鸭绿，午桥芳草夕阳笼。
春柳八首·其六
作者：彭孙贻
朝代：明
体裁：七言律诗

牧笛呜呜弄晚汀，栖鸦栉雨自梳翎。淡烟笼月传新火，纤露垂珠滴晓星。远塞色沉枪影绿，新丰香扑酒痕青。年年送客知何处，不是长亭是短亭。
春柳八首·其四
作者：彭孙贻
朝代：明
体裁：七言律诗

云翘烟鬓玉阑干，掩映罗衫翠袖宽。雪霁白眉临镜出，波横青眼隔帘看。回风燕舞山香落，冒雨莺声水调寒。莫道帝城芳意早，春光容易到长安。
春游书所见
作者：彭孙贻
朝代：明
体裁：七言绝句

东风弱柳万条斜，桃李名园未有花。遥见朱阑倚红袖，粉墙山杏是谁家。
春游和伯旃·其一
作者：彭孙贻
朝代：明
体裁：七言律诗

豪客城南脱孟劳，相携酒肆驻游镳。珠柈雨滴圆莺脰，卵色春烟熟兔尻。芜子泥香云母粉，梨花蕊落水精萄。淹淹不惜无归去，孤负秋蓬首重搔。
春游和伯旃·其三
作者：彭孙贻
朝代：明
体裁：七言律诗

房老春深怨小翾，护花铃犬吠重鬈。杏黄莺粟馀香积，日炙鸡筝照锦嫣。锦石溪纹寒溢齿，青山鸦点美连拳。东风别院浑閒却，小架蔷蘼碍綵韆。
春游和伯旃·其二
作者：彭孙贻
朝代：明
体裁：七言律诗

廿四风名妒八姨，新烟榆火煮蹲鸱。卖花十里香吹雨，折柳千丝系解维。鸣瑟伎驮青叱拨，尽山黛湿紫花蜊。临邛未惜鹴裘典，平乐春深酒价差。
春游和伯旃·其四
作者：彭孙贻
朝代：明
体裁：七言律诗

酒渴宁辞涸泽鹕，残春欲尽听鸣蛄。林丁鼠壤贫相供，冶女鸦头巧擅歈。座右群英图素客，花前独宿忆黄姑。莫惊古锦多新句，错落银毫粲笔须。
春王四日和菁莪沈先生初度
作者：彭孙贻
朝代：明
体裁：五言律诗

山中无历日，何地问王春。邈矣从黄绮，萧然一隐沦。乾坤难北望，沧海是东邻。谁识陶彭泽，归来处士身。
春睡曲
作者：彭孙贻
朝代：明
体裁：古风

落花风轻帘不动，桃李无言莺有梦。美人飞上巫山峰，珊瑚枕寒玉肌冻。阑干十二悄无人，游丝寂静吹网尘。蜂喧蝶嚷春不管，一缕云鬟香剪剪。无端芳草是天涯，历乱关山忘近远。
春草
作者：彭孙贻
朝代：明
体裁：五言律诗

千里河梁路，萋萋空复荣。雨馀添野渡，花外满江城。南国王孙去，东风日夜生。还怜玉阶上，若个独含情。
春草
作者：彭孙贻
朝代：明
体裁：七言绝句

小楼人去杏花残，寂寂纱窗梦亦寒。何事多情芳草色，芜人时伴倚阑干。
春草曲
作者：彭孙贻
朝代：明
体裁：五言绝句

閒情寄春草，沉吟若有思。寂寂无人来，萋萋知为谁。
春郊再和百旃·其一
作者：彭孙贻
朝代：明
体裁：七言律诗

青帝芳郊再展旗，草薰烟暖午阴移。莺梢梅豆低金弹，风起杨花扑纸鸱。茆屋人闲乌自好，买山钱重鹤难骑。雨前顾渚荼应美，明日轻篷放小丽。
春郊再和百旃·其三
作者：彭孙贻
朝代：明
体裁：七言律诗

辛夷千片送残莺，尽角声中有暮莺。栖越己逃狂范蠡，赎君谁许老饴甥。扎山鸟唤催蚕火，社鼓村喧闹赛伶。春燕旧巢台榭尽，东风空自到荒城。
春郊再和百旃·其二
作者：彭孙贻
朝代：明
体裁：七言律诗

镗鞳潮音响石钟，沟花续雨歇还冲。溪喧跳黾时惊獭，燕剪游丝不碍蜂。春蚓掴泥涂草圣，角巾栖蝶垫林宗。行歌无定归来晚，红玦衔山正下舂。
春郊四首次百旃韵·其一
作者：彭孙贻
朝代：明
体裁：七言律诗

茗林春雨乍舒旗，立望平芜杖不移。啼鴃催残花万点，閒愁费尽酒千鸱。柳阴舟小鱼高坐，山月人高犊倒骑。行遍空林无可语，深松独倚答黄丽。
春郊四首次百旃韵·其三
作者：彭孙贻
朝代：明
体裁：七言律诗

野寺寻僧过午钟，涧声恰为小桥冲。钩廊屐齿喧于蝶，矮竹幽房曲似蜂。烟树隔江荒禹庙，山河残画怆徽宗。变名何地堪逃俗，曾向皋桥托赁舂。